url: =Pasian In Kipawlna Khat Ba’hang Nei Hiam? | A Lungdamhuai Thu\n1. Taanglai Israel minamte Pasian in ba’hang na phutkhia hiam?\nPasian in taanglai pupi Abraham suan le khakte minamkhat in phutkhia-a, thukham na pia hi. “Israel” cih min pia a, ama kammal leh biakna man zuih ding ngeina kip pia hi. (Late 147:19, 20) Israel minam tungpan minam khempeuh in thupha a ngah ding uh ahi hi.—Piancilna 22:18 na sim in.\nPasian in Israel minam pen ama teci dingin a teelkhia hi. Pasian’ thukham zuihna in bangzah taka thupha ngah cih, amau taangthu panin hongthei sak hi. (Thu Hilhkikna 4:6) Midangte’n Israel minam tungtawn in a man Pasian a thei ding uh hi.—Isaiah 43:10, 12 na sim in.\n2. A man Khristiante ba’hang kiphutkhia hiam?\nA nung ciangin, Israel te’n Pasian maipha khahsuah uh a hih manin Jehovah in Khristian Pawlpi tawh na laih hi. (Matthai 21:43; 23:37, 38) Tu-in, Israel minam munah a man Khristian in Jehovah’ Tecite-in na hong sem uh hi.—Sawltak 15:14, 17 na sim in.\nJesuh in mikhempeuh thu taangko ding leh a ma nungzui a suah na’ng, a nung zuite na phutkhia hi. (Matthai 10:7, 11; 24:14; 28:19, 20) Leitung hun bei ding naita a, tu in tua nasepna a khum dong hong tung ta hi. Mihing tangthu ah a masapen in Jehovah in mi namkim pan mi awntampite biakna man-ah a kaikhawm hi. (Maangmuhna 7:9, 10) Khat le khat kihuhin tha kipiak nading Khristian man na kiphut hi. Leitungbupa amau kikhopnate-ah Lai Siangtho thu hilhna kibangin a ngahna uh pan na kipaak uh hi.—Hebru 10:24, 25 na sim in.\n3. Khangthak Jehovah Tecite’ kipawlna bangci kipan hiam?\nKum 1870 a cinkhit kumte ah Lai Siangtho sangnaupang pawlkhat in, kumtampi a kiselcip Lai Siangtho thumante hong mukhia uh hi. Mite kiang thu taangko dingin Jesuh in Khristian pawlpi phutkhia hi, cih na thei uh a, leitung bup Pasian Gam taangkona na kipan uh hi. 1931 kum ciangin Jehovah Tecite, cih min na luah uh hi.—Sawltak 1:8; 2:1, 4; 5:42 na sim in.\n4. Jehovah Tecite’n bangci vaihawmna nei uh hiam?\nKumzalom masa lai-in, mun tuamtuam a, om Khristian pawlpite a makaai dingin ukpite om a, Jesuh pen pawlpi lutang in na sang uh hi. (Sawltak 16:4, 5) Tu hunin zong, a picing upa-te tawh kiphut Ukpite’ lamlahna pan Jehovah Teci te’n hamphatna na ngah uh hi. Tua Ukpite’n Lai Siangtho sin nading a panpih laibu kampau 600 val-in a kiletkhiatna, a kikheenkhiatna, a kihawmkhiatna Jehovah Tecite’ zumte na uk uh hi. Tua hang in leitungbupa om pawlpi 100,000 valte Ukpite’n Lai Siangtho thupiakna leh thapiaknate na pia thei uh hi. Pawlpi khatciat-ah a picing pasalte in upa-in na a sem uh hi. Amaute in Pasian’ tuu-te itna takpitawh a kemcing uh hi.—1 Peter 5:2, 3 na sim in.\nJehovah Tecite pen, a lungdamhuai thu taangko ding leh nungzui suahsak nadinga a kiphutkhia ahi hi. Sawltakte bangin innsim ah pai-in ka gen uh hi. (Sawltak 20:20) Tua banah thuman a it migite Lai Siangtho sin pih dingin ka zawn uh hi. Ahih hang Jehovah Tecite pen pawlphuat thak khat hi lo hi. Itna tawh kidim Pa a nei innkuan khat ka hi uh hi. Khat le khat a kidon unau nu leh unau pa ka hi uh hi. (2 Thesalonika 1:3) Jehovah’ Tecite pen Pasian’ lungsim tawh a kituak na’ng leh khat le khat tha kipia ding in kiphut khia ahih ciang, amaute pen leitungah nuam asa peen innkuan na hi uh hi.—Late 33:12; Sawltak 20:35 na sim in.\nJehovah Tawh Kinai Takin Om In\nPasian hong bawlsak na khempeuh tungah i lungdamna le i itna koici lak ding ihi hiam?


timestamp: atn

url: =A lunglut te ading\nPasian honggel saknatawh January 2, 2014 pan January 16, 2014 ciang Kawlgamsung a om Biakna te´omzia a ending in Prof Dr. Brita Gill Austin (Prof of Andover Newton) makaih natawh Boston khuapi a om Andover leh Harvard sangnau pang 12 tetawh Kawlgam sung Biakna leh Munthupi te ka vahawh uhi. Ka thubul phuh uhpen “Walking the Path of Nonviolence: Buddhist and Christian Approaches” hi.\nMIT sangtung tawn in, Dr. Maung Maung Yin leh Dr. Samuel Ngun Ling tevai hawm natawh MIT Peace Study Center ah Buddhist-Christian-Muslim makai te kimuh khopna leh panel discussion ki nei hi. Tua makai te in:\n1. Dr. Hla Myint (Prof of International Buddhist Univeristy-Yangon) in “challenges of the changes in Myanmar in Theological reflection) what are the changes, challenges reflection?” pan in kamkup na nei hi. Dr. Hla Myint thusun na-ah “cikmah hun in Kawlgam Buddhist ten violence (ngongtat na) leh terrorism Gamsung-gam pua ah sepding cihtha dah kilem lohna a omleh akilem theihnang un aki hanciam hi. Tulai tak Buddhist leh Muslim (Rakhine) buaina pen Buddhist Biakna tungtawn a Kawlgam Kumpin abawl hi a, crony lampan tawsawn uha hih bang buai na hongom hi a kidah mahmah hi” ci hi.\n2. Aye Lwin (Director of Islamic Center) in “Religion, Security and Co-existence” bulphuh in kamkup na nei hi. Atom kim in U Aye Lwin genna ah “King Min Don in Kalar/Indian Kawlgam Muslim te khawl na inn(rest house) nading in Mecca nangawn ah inn lam hi. Historical facts hidan ahihi (1) King Alaungphaya kumpi in Muslim mihing lI (4)Shwebo Khuapi ah kithat khial a site phawk na in- Mosque lianpi li (4) lam hi. King Anawratha in kumpi asep 11thcentury pan in Abbid Shah Hosseini, Gazi cih te in Kumpi na rank sangpipi sem hi. 14th century in Rakhine Kumpi pa in Arabic tawhki gelh title na nei hi. Ayeyarwaddy division khuapi Pathees kici Muslim te in dynasties 3 sung uk,a a Khuapi min Pathein ci in amau min phuah uhi. Anglo-Myanmar war lai in citak tak in Muslim tampi tak in Kawlgamading in galdo hi. 15th century in Taninthargyi division ah Muslim te kumpi sem hi. Tun abangci hiam? Ko Indian or Kalar Kawlgam a omte kapian na gam uh Kawlgam ah zin(guest) hongki tangsak hi.”\nTuaban ah tunung deuha Rakhine buaina pen Kawl kumpi in Biakna min azat (religious hijack) hi a Buddhist leh Muslim kikal buaina hang hilo, Kiteelding naikik leh ih kumpipa “lengah tui alui thawl thakzong hilolai- aluisung ah kikoih bang hi) old wine in a new bottle zong hilo – old wine in an old bottle dan hi. Tua ahih man in religious/Biakna lampan in hanciam kilemna (peace-building) hanciam kul hi.\n3. Dr. Saw Hlaing Bwa (Ph.D Germany) in “Challenges of the Change in Myanmar and New Theological Reflections” bulphuh in nasia tak in kamkupna hong neihpih a thupi thei mahmah hi ahang pen religious leh politic perspective tawh kigen khawm a zaknop mahmah hi. Prof Hlaing Bwa in thuuk gen sim hi agan ah “Tulai Kawlgam hunpai zia ih etciang globalization khentum in hong nawk hi. Amasa pen Anglo-Burma war in hongvat a 1824 pan Gamkek/colonist te hongpai akipan independent ihngahdong 1948 hi. Anihna pen Galkap ukna 1962 pan in hongvat dikdek a, 1974 in Burma Socialist Program Party inkikhel mahta leh 1988 student uprising nasia tak hong om ciang Uital te power hongkhuah semsem-2011 ciang hizen hi. Athumna democracy in hongkilaih a alam ethuai(flickers of hope) hiphial mah leh abeisa ciang2 ihet ciang kikhelna (change) in thuhoih sang thusia hongton pihzaw a tua ahih man in ih theology pen panmunthak kul (new challenge) mahmah ta hi cihi.\nMyanmar & Religion\nKawlgam sung a om Biakna te ihet ciang Kawlgam pan in apiang khia (originate) Biakna khatzong omlo hi. Ahizong in hongtung masa Biakna pen Kawlgam Biakna ci in mitampin theih lawhhi. Ahangpen BC 600[i] kim in kumpi Okkalapa in Gautama samzang, Ballika leh Taphussa tungtawn in nangah a tua pen hih, Shwedagone nuai ahpawlkhat kiphum hi. Buddha samzang ngiat kiphumna ahih man in gold ton 6 leh diamond carat 75 tawh atung ahzem uha leitung a om Pagoda lah a lianpen pawlhi.\nBanghang Kawlgam sung ah Pagoda/cite mualtungteng ah adim inki lamhiam? Kumsim in hih Kawlbiak na Pagoda/cite khan acih in khanghiam? Akhan mahding hi-Phongyi/Buddhist monk khat asihciang in pagoda khat ta lamto den uhi. Tulai tak Kawlgam sung ah Phongyi Lakh 5 oma, Galkap Lakh 5 om in Mihing million 55 lak ah million 1- Chinbup mimal sang tamzaw hi.\nKawlgam Christiante munthupi te\nBagan ah Painting Singlamteh Lim leh Zeisu leh a Nungzuite Annekna Lim, 11th century lai in kimukhia ahih man in Christian te Gamsung/pua pan ahizong om ngei cih kimukhin hi. Nestorian Galte cihbang, Portuguese te Siampi hongpai vua Pasian nasep na amau hihtheih zah in nei mah leh indigenous convert record nalian ki tellua lo hi.\nIhtheih samah bang in ih Pu Judson Kawlgam July 13, 1813 hongtung a, Kawlgam mite ading in khua ulluang in panmun honglak na Innwa (Ava) ka vapai uhi, ka tourist guide pa uh leh a kiim a om Kawlte kadong a, Christian monument omna na thei uhhiam ka cihleh, thei mah sam ahizong in 1989 in Kawlkumpi in phiatmai hi. A khasiat huai mahmah thu khat ah, Judson Innwa a aom lai anasepna munte ciapteh na thupi tak in suangtawh kibawl hina pin 1989 kum in Galkaptne tokhia in tua monument pipen koi lam ah koih uhiam kithei nawnlo hi. Tu in singnuai ah lei akitawh nabek kimu thei lai hi. Hihpen kumpi te vai khawm hi a, Christian upna abei theih nading in ngimna aneih lam uh kitel hi. Banghang hih cithei ka hiamcih leh, kawlbiak na lian in ei thu ummi tebang mah hong lawh lo uha, tu ciangciang biakna tawh buaina khempeuh tepen Kumpi vaikhawm na vive hi.\n“Walking in the path of nonviolence approach Buddhist in Myanmar” Tuma deuhin Buddhist leh Muslim buaina ziakin mitampitak sihlawh a, inn leh lo tampi tak mah siacip hi. Tuadung zui in leitung ah University minthang pawlkhat te in bang hang a Buddhist violence (ngongtak) theimawk hiam? Buddhism cihpen nonviolence a kithei hi a, cih ngaihsut na hong om in tuatawh kizui in, Kawlgam sung kihongto lai ahih natawh, khualzin na leh thukan dante freedom zawdeuh ahih teh ci in kasang pan un border crossing team ci in kakipan uhi.\nMyanmar Institute of Theology i khutnuai a kipankhia Judson Research Center bulphuh in Peace Center kipanhi. Buddhist-Christian, Muslim makaite kimutuah zeluha, kawlgamsung a Buddhist-Christian-Muslim buaina omlo a khuasak khopding thupi hicih bulphuh in meeting neigige uhi. Hihbang kipawlkhopna pen Kawlgam ading in amasa pen hi. Hih tawh kisai in makai piten research ginatak in bawl ahih man in religious conflicts ihcih pen Kumpi te´thusim khat ahih lam genkhia ta uhi. Biakna khat leh khat, mi nam khat leh khat ki khenkhap ding a ngim na un kumpi in mipi te vanzat in nei hi. Tua ahih man in phongyi (monk) khempeuh zong ataktak hilo a kumpi sawl monk zong a om ahi hi.\nHih Interreligious dialogue kipat na pen ahoih nakhat omhi. Banghiam cihleh Biakna khatleh khat akilem na hongki taklang ding a abei sa a buaina tepen Kumpi te strategy hi cih hong ki musemsem ding hi.\nJanuary 5, 2014 in Theinpyu street a om Catholic biak inn pisung ah Kawlgam sung Khangno te kipawlna tawh nitak nai 5pan in Buddhist, Christian, Hindu leh Muslim tekimuh khopna lianpi kinei hi. Kawlgam sungah Biakna lampan kilem na (peace) ihpatkei leh lunghih mawhhuai ahihna biakna maite in interview na ah gen uhi. Hih kimuhkhop napen anih veina hipan a, Kawlgamsung ah hamphatna (rights) te hangsan tak in zangkhia ni cih hanthot naleh lasiam telatawh thapia uhi.\nKawlgam leh Khantoh na\nSeptember 2011 leh December 2013 kikal sung ka et ciang in ih Gam uk kilaih a khangto mahmah ding in ka lam en hi. Kumpi makai Thein Sein ukna pen old wine in a new bottle ciding ihiam, old wine in an old bottle ciding ihiam asung taktak ah kilam dan na omnai lo hi. Than Shwe sangbel phadawm zawdeuh lehkilawm cidiam- amin khiatna dungzui in tawmphadaw leh kilawm. Than Shwe meaning pen Million-Gold hi a, Then Sein meaning pen Lakh-Diamond hi.\nPolitic vai suakta tak in lamkong zing te ahzong kigen ngamta a kalamdang zawdeuh hi-2010 ciangpen Politic ihgending ciang ihkim ah kua omhiam cih ki en phot a tuaciang kigen ngampan hi. Inn man khancih tak inkhang hi- galkap uklai sang inn mankhang zaw cihding hi.\nKawlgam sung ah Cars leh Mobile phones khangto kasa hi. Yangon-Mandalay line Bus pitebang pen Leitung level tawhki kim in zangzo uha, hoih in atuanzong nuam mahmah hi. Taxi drivers, Rickshaw driver (saih car) te, Kunza(betel nut sai) zuak tena ngawn in mobile phone zang zo uha, mikim dekphial in mobile phone kizang ta hi. Naupang no khat nidang in Tuizuak in lamgei teng ah vakvak in nisa lak ah suntha pai zuak a, phone aneih ciang tuideih ten phone tawh contact a va puak ziauziau lel a nuam tuam mahmah hi ci hi.\nBagan pen Ayeyawaddy gun, Nyaung Oo District Mandalay division ah om in Kawlgam laizang (Central part of Myanmar) hi. Bagan cih kammal koipan hongpai: Bagan hunlai a akiciam teh namun a, a kammal pen Pyu-gama pan kila hi a, Pyu-gan in kikhet in tuaciang Pugam (crushing of enemies cihna) hi a a pronounce ciang un Bagan hongsuak a Bagan kici in kizang zaw hi. Theravada Buddhism upna tawh Anawratha kumpi pa in empire Kawlgam ah hongpatkhiat na hi. A liatna (area) pen mile 20 square pha a taanglai monument leh building thupi 4440 oma, tuate pen Kawlbiak na inn tuamtuam leh Buddha lim ahi hi. Hih Banghang in Bagan ah mitam tenlua lonapin Pagoda tetam hiam? Ka cihciang in hih Bagan hunlai in innkuan khat in Pagoda khatlam zo ahih man un innpha zah leh Pagoda akikim hi ci hi. Innkuan khat in Pagoda khatlam zo ahih man un genkul lo in hau mahmah lelcih nazong hi, tuhun in alamzo omnawn lohi.\nKawlgam ah Inn leh Shwe (gold) kidem hanga, pilna (education) kidemna om nailo ahih man in, gamdang te tawh ihmuh dan kibang lo cihding hi.\nTedim leh Khantohna\nKawlpi pan ihciah tohciang in Hakha leh Tedim lamka akipan Tedim lampi hoih lo pah hi. Khaal leh Phalbi ciang in vuikhu in tukciang in buannawi hi. Kagei a Kawlte nih tu in a kiho uh kaza a, hih bang in a gen uhi. Hakha lamte lampi zodek ta uha, Tedim ten huhna sum angah uh koi akoih uhiam ci in ki ho uhi. Athei ten agenciang Taingen leh Tedim kikal lampi bawlna ding thumvei kipia ta a tudong kibawl na lo hi ci hi. Ih khantoh nopleh lampi thupi masapen khading hi. Tua ahih man in Tulaitak lampi apuahzo party a omleh eimi khempeuh in vote piak ding in hoih kasa hi.\nKhua khempeuh ah Motorcycle kinei ciat ahih man in lokuan na, leh khualzin na in kizang in hunbei phatuam, mihing tawldam tuam hi. Ahihzong in cycle accident a khe kitan, khut kitan aliam asih lawh zong om ki om a, nidang (motorcycle om-ma) lai in tuabang mipoi kiom lo hi- azat siam leh kidop huai sa mahmah ing. Accident pengen theih omkei cihsam hang kidop kan omlo hi.\nPolitic- tulaitak minam min leh census vaikinak gen mahmah kasa a, kei muhna Tedim ka omsung Zomi khuaneu tecih thadah Tedim (Zomi tekhuapi) nangawn ah internet connection hoihlo lua ahihman inka paihang ngakzo lo in kaciah zel hi. Tuabang mah in internet azangte ka etciang U ham/ulian sang naupang vive hilel a, zominet sung te ah ihgen2 tepen Tedim kim a omte´lak ah 100 lak ah 1 in a muhleh bek hiding hi. Ahoihpen leh a manlang pending in census ciang Zomi ci un cih tawhkisai ei Zogamsung a om Zomi te´kiang ah ihgen noptaktak leh Pawlpi sung a Pastorte tungtawn in advocate lutleng mikim in zabaihpen ding leh manlang pen dinghi. A vote taktak ding Tedim kim a om Zomi te atheihding kisam penka sa hi.\nEcology- Ih gamkeu mahmah ta ahih man in Lokhawhding zong tamnawn lo in, an kihau lo ahih man in puktawt nading in Meihol/charcoal kibawl in singkung cihtha dah singgui nangawn kito ngekngek a- leisung ah khuul in Tedim ah ipkhat Kawlgam sum tulnih tawh, khua neu pan in cycle tawh hongpua in tuatawh nekkizong hi. Ih gampen puahhuai mahmah luata hi.\nTedim/Zogam sungpen climate hoih mahmah in nidang in kiciam teh hi ahizong in Singkung te kiphuk khin ahih man in tungen azop tohleh ecological crises in hongngak hi.\nLeitung tourist tepai namun ih etciang Mual hoih omna munte ah lunglut uhi genteh na Nepal bang ah Mualsang tampi tetung ah Tourist atul aza in paiziahziah hi. Ei Zogam zong ecology hoihtak in kemleh puahsiam in ihgam hoihtak zemleng Thuamvum, Thaangmual, Lentaang, Lihbual etc te Tourist tepai nop na taktak te ahihi.\n[i] Brief History of the Shwedagon Pagoda


url: =Zomi cih minam ommah ei ~ Tual Khan Suan :: ZOMI DAILY\nposted on 7 May 2012 at 1:05 am Lomkholna: Article, Politics, Tualkhansuan\nKawl gam sungah galkap makaihna leh deihna tawh kituak a kibawl thukhunpi zui in kitelna ah kidem thei ding party din theihna ding Zomi National Congress (ZNC) phalna kipia lo cih thu a za khempeuh in lamdang i satek hi. ZNC party in phalna a ngahlohna hang Kawlgam kumpi thuneihte paulap pen “ Kawlgam sungah Zomi cih minam omlo hi cih” a hih tak ciangin party khat kikhak tan hinawnlo a, minam khat ki maimang sak nuam a hi gige hi. ZNC party kideihlohna hang hiam, kikhak tan nopna hang hiam tawh Zomi cih minam omlo cih pen a hang kician omlo a kipaulak thu leh kinialna a hihi.\nZomi minam omlo cih pen Zomi nam beisak nop man hi. Kawl minam pi lungsim a nei a, Kawlmi bek in Kawlgam uk ding cih ngaihsutna a nei Thakin Ba Sein i nungzui a hi, galkap mang Bo Ne Win in 1962 kum in Kawlgam thu neihna hong lak a kipan “ Kawl minampi lungsim” bek hong vawh hi. Gambup ah minam neite ngeina leh lai kisin theih nawnlo in, Kawllai leh Kawl ngeina bek hong phungvuh uh hi. “ Lei valhna hangin minam maimang lo a, mi valhna hangin minam maimang hi” cih Kawl paunak tel mahmah uh ahih manin, Kawlgam sungah minam neuneute valhtum theihna ding ngimna vive tawh na hong sem uh hi.\nZomi leh Chin kibat loh manin Kawlgam thuneite in ZNC party registration pialo hi. Mi pawlkhat te in Zomi leh Chin kibang hi hang ci’n gen uh a, ei sung mahmah ah zong a kibang mah in kisang lel hi. A hizongin kumpi leh thunei te in kibang in mulo uh a hih manin minam tuam tuak kisuak hi. A zenzen in Zomi leh Chin kibang in kumpi thunei te’n a sang thei hileh, “ Kawlgam sungah Zomi minam omlo hi” cilo ding uh hi. Tua a hih manin Zomi cih minam omlo cih paulap in ZNC party registration a hong piak loh uh pen ei sung mahmah ah zong a kibang lo i hihna hong langsak uh a, mailam ah Zomi cih minam a om na hong kitheihpihna ding kalbi khat hong suak hi.\nKawlgam sungah om minam 135 or 101 a kici minam te pen i etkik ciangin a tam zaw minam (nation) hihna a kim in nei hilo hi. Ei minam (Zomi) sunga om beh min peuh kumpi in a ut bangin gelh/kaikhawm in minam a cih uh a hihi. Hih pen Kawl mite in Zomi sungah “ khenzak a ukna (divide and rule) a neihna uh hi a, Zomi a dingin a dah huai mahmah thu a hihi. Tua bek hilo in, minam 135 or 101 om hi ci’n a gen uh hangin tua minam min zangin matpongtin ( ID) pialo kawikawi uhi. Tua hi a, Kawlgam ah minam om khempeuh minam in sim tuanlo uhhi.\nZNC in tulai tak Kawlgam kumpi vaihawmna nuai ah party registration a ngah loh hangin Zomi taisan ding kilawm lo hi. Zomi cih minam a om man a, ZNC a ding hi a, na tampi sem zo khin hi. Zomi cih leitungbup theihpih dingin hong tawisang khin hi. ZNC in party sangin minam thupi sak zaw khinzo hi. Zomite party thahat pen a hi ZNC pen minam min mah hong let ding thupi hi. Lungdam, Tual Khan Suan\nPrevious: Pianna Tuun leh Zua ~ Evan. Langh Do Khup\nNext: Innpinu Phawkna ~ Thawnpu


url: =A hingtang-in, ki nawmvalh Zomi pawlkhat :: ZOMI DAILY\nA hingtang-in, ki nawmvalh Zomi pawlkhat\nposted on 22 October 2021 at 8:39 am Lomkholna: Article, Nantalsuan\nThe Earth will not swallow a race to extinction, but another [race] will. Sim leh Zo, Sim leh Maal, Sihzaang, Saizaang,Teizaang, Lamzaang, Zo, Dim, Losau a vekpi in, phungkhatsuan minam khat hihang. Ciimnuai tate, koikoi ah a om uhzong, leitungmihing ganhing kuamah in khen kei ta hen.\nKhual leh tual, tuipigaal ah, tulai gamvai leh minam vai ah Pasian teeltuam makaai leh khangnote’n hithu thuktak in, ngaihsun bek hilo, lungsim tawng ah naubang paai aa, a kalsuannak uh leh, Zomi leh Zogam mailam limci ding in, ih ki muang hi. Ka gim, ka tawlna, ka thuakna, a tawpna ah ka nunntaakna a bei leh zong, ka iit ka ngaih ka mipih leh ka u leh nau, ka khua leh tui’ mailam ding hi-ta hen, ih cih takpi leh, innkuan lungsim leh unau lungsim neihloh a phamawh hi.\nKa khua leh ka awsuah, ka mimal angsung cih ciangbek hilo-in, minam khat gamkhat in, dinnopna lungsim ih paai peelmawh kuul hi. Tua hi kei leh a beisa bang in, a hingtang in hong kinawmvalh toto lai ding hi. Thei gige napi, a kipeekkhia zolo a ki ommah bang in, a theihloh kaal un zong, a kinawmvalh zong a om ding hi. Kawlgam vaaigam sungbek hilo, tuipi gaalkaai te zong siitlo-in, hong ki nawmvalhvalh ta hi. Tutung zong, Kawlgamhusa thaampi in, bang ai tawh hong khim zeel tam? Pilvang in hak kelkal dihni, guai aw. Hawmtham cinglo lua hihang!\nA beisa ah, ih gualtung-tuanna, guallelhna leh khasiatna tuamtuam te, cillum tawh valh zolo in, unau innkuan ki thukkik nopna tawh, kei/ko hun bei kha leh, kei/ko hun hong tung teh, cih lungsimniam tawphah tawh a kalsuan ih omlai leh manlang tak in, khawlhuaita hi. Zomi Zosuan te in, lungsim piicing pua in, khut kilet hun hi. Na awsuah a hihkei leh minamke na kisakna, na kepnop takpi leh Tuunnu Zogam thak zah aa, a dang minamdang te-in hong keppih zolo ding cih phawk ni. Minam dang te’ muanzawknopna sal lungsim na neihkhak leh manlang in paaikhia inla, lungheilo-in, a suakta Zogam innpi ah hong ciah mengmeng in. Na tunding kaal hong kingak lah hi.\nBulkip phalo diak ih hiam? Ih nopsak laitak ulehnau phawk meello, kuamah a thusimzo nawn pha meello, lungsim van ah a kikhai hang-in, ih hatsat hun ah, kiphawk, kingai phadeuh aa, a kidelh tangtang, a ki pumkhat phadiak minam kihi citciat hi. A beisa kum70 sung hatsatna te’n kipum khatna sung ah hong tunpih naikei aa, Zogam laakkikna ding tutung Kawlgaalkapte’n migilo hongsepsak ih cihzawh naikeilai leh bel Pasian in, minam khat kampau kitelkhat in, hong piansakna a sang zolo te ih hi kha maiding uh hi.\nTulaitak Kawlgamhuam Zogam lakkik na ding hunhoih pen a hihi. A hang in, ih gaal kibang in a kidokhop laitak hi aa, nidang sang-in, lam-et huai zawpek hi. Gualzawhna-ni hong tunteh peengnawng lo-in, thaman ih laaktheih pah kei leh, Kawlte thamlo in, ih veng Pawite mahmah inzong a daai sung uh ah, hong pumhen nuam kik zeel ding uh hi. Sial ektam bek leh mimolhtum bek sii-in, district na ngawn zong a ngah zolo, zato gina khatzong a neilo niapnuap cihbang kua mah ih ut nawn kei hi.\nTutung Kawlgam vai ah, NUG tawh ih kipawlna pen Kawlte a haksat hun un, ih kipawlpih, a vialpi thumna hita ding a hihi. A masa pen British Empire pan a kipaikhiat pihna, a nihna ah Insein gaal a kici, Zangkong (Rangoon) Kayin khutsung tungding a ki hutkhiatna a hihi. NLD te’ in, a minpua kumpi a sepma unzong, ZNC minnuai ah Pu Chin Sian Thang makaai in, ASSK pawlpih in, gaalkap te a kinawkpihna zong ciaptehhuai ih taangthu a hihi. Tuhun in zong, tua aa Kawlgaalkap te hong bei leh Federal ngahding lam-etna leh ngimna tawh a kipawlpih ki hi gige hi. Thautawi leh mipi makaai khat ciat-in, tua lungsimtawng neih tinten ding ih ki lam-en hi. Hih Kawlgaalkapte hong bei photphot leh cihciangbek a hihleh bel, gimtaak taktak nailothei ding a hihi.\nTulai Kawlgaalkap te hong bei leh, bangdan Kawlgaalkap leh Kawlkumpi hong omthei ding aa, a beisa hong kikhemna te a omkik lohna ding bangcilam tawh maapang leh kigin kholh ding? cih, national, political goal khat nei ding ih ki lam en hi. “Khaikha a gui ah gah, sakhi a piisan a nosan” cih ih paunak phawk kawm ni maw. Ih min nangawn tawh a gina-in, hong samnuam ngeilo khat, khamhtungmi te mawlthei hong cici, sawnsawn khat zong, “lungsim, pumpi , a bul a baal in, ki pumpiak khiat zeel zong”? ngaihsun phatphat huai hi.\nမြေမြို၍ လူမျိုးမပြုတ်၊ လူမြိုမှ လူမြိုပြုတ်မည်\nKa kumtawm lai nikhat, Tedim immigration zum ka pai leh, a tung aa Kawllai kisuang ka mu hi.\nMikaang lai in bel, “The Earth will not swallow a race to extinction, but another [race] will” ci uh aa, laimal kamletkhiat hileeng “Lei vuknelh in kimanglo aa, mi nawmvalh in minam ki mang ding” cih a hihi. A beisa kum20 kiimpawl in, Thalmual khua kicim aa, a khua beilo bek hilo-in, Thalmual awkaih zong beituan hetlo hi. A hizong, Zokam pau in, Zomin nei tiikteek nangawn zong, Zogam Zomi iitna a neizo nawnlo ki om thei mawk hi. Pawlkhat te leuleu, mipihte midang te’n a tuatcil ding uh thei gige na pi, phamawh a salo zong omzeel kawikawi hi.\nIh nuntaakna ah, thu leh la, kammal kiciing khat, laksiam leeng in, pilna leh nungtaakna tampi hong guanthei hi. A tung aa kammal zong, hong deihsaklo, hong simmawh, hong paampaih ih cihcih, Kawlte kammal ciinding hoih khat a na hi gige hi.\nHih laimal kamuhcil lai-in, Kawllai simthei ciauciu bek ka hih ban-ah, a gamla pen katunna zong, Kawlpi lansong (Junction) cihbang ciang hi aa, RTC veeng ka nuno te omna a khanglamsiah ah a giak ngeilo ka hih hang hiam? A khiatna ngaihsut ding inzong ka nei ngeikei hi.\nTuhunhun ciang bel, a khiatna kigengen kulnawn in ka um kei hi. Kawlte suahtaakna ah ih kibeelpawl zawh Zomi tampi a hingtang in, hong kinawmvalh khinzo aa, a kinawmvalh nailo pawlkhat zong , guulpi in a ai tawh a khim bang in, gulpi neekding ngak in, a mai ah a lamlam tampi mah ki omlai hi. Christian a kici ten, a piangsakpa geelna tawh a piansak minam sang zolo-in, pumkhat in kigawm zolo uh a hi tam? Zomi unau khat takpi, vot leh vot, sat leh sat khop ding sang-in, namdangte khimhna nuai ah kalsuan in, khutbaai khebaai a ki om ban ah, mual hong liamsansa zong ki omta hi. Ka piilehpu, ka ciin ka tuai aw e, ci-in khasia in, lungngaih luankhii nuulding lo-ngal tampi genbeh theih a om nawn kei hi.\nASSK na ngawn in zong, bangzahtak hatsatna piata leh a pa patsa Kawlgaalkap kipawlna pen innkuan khat bang in, hung tentan hilo hiam?\nIsrael minam thak a kici, Zomi, Zosuan te lung kihual in, gaaltaai kulnawnlo, gaal-omlo in, lungnuamtak a teenna uh tuagam-nuam ka galmuh khol aa, ka ciah ding kaal, ka ngaklahta hi. Nantal’suan\nPrevious: ZIPO, ZIUSA, ZAUS, ZRA-E te thu ~ Zam King Mang\nNext: Tuhun ading maang muhna (Revelation for Today) ~ Dr. Pau Khan En\nUS ah Chin mikhat in adang Chin mikhat thau tawh kap ~ ZD


url: =Khuado muakna ~ B. Muan Ngaihte :: ZOMI DAILY\nposted on 8 October 2016 at 9:07 pm Lomkholna: BMuanNgaihte, Khuado, News, Zomi\nZomi te in ngeina ineih te lak a thupi mahmah leh Tunidong a izat uh KHUADO kha’ hongtung nawnta ahihman in Pasian min iphat Masa hi.\nSang inn a Ina sin mahbang in K = KHUADO PAWI, KUMKHEN PAWI Ici hi. Ipu – Ipa te in Kumbul pan Lo ana kho in , azu-aham anathuak ua, Pasian thupha tawh Buh te la aa Annthak ahonglak Ciang un, Cidam a Annthak lathei a, Annthak Neekdiing mel mu a, kiningcing tak aa neih pen Pasian tung lungdam kohna leh Kumlui Mangpha khakna leh Kumthak muakna ci in KHUADO ci in Khua ana Do uhhi.\nHih pen lungdam bawlna leh Kumthak Muakna ahihi…… Mangpau ah ZOMI NEW YEAR kici hi… Hih pen a Khua atuam dungzui in Buhlakdan tuam ahihman in ani pen kibang Kim Kei mahleh October Kha tawplam hi hamtang hi.\nTukum inzong Khuado zangdiing in Leitung kilcih a Zomite i kithawi ngeingai laitak un, Pasian in thupha hongpia henla, Ipu -Ipa in Khuado Kheeklehni a “Khuasung a Buh / Ann guahtui/ Zusa-Vasa/ Ngaltang te hang aa suksiat aa om a, Ann kham ding aneilo te Kikum a, Ann apiakkhawm ua, Inn sia te abawlsak ua, kipanpihtuahna, a ki iitna uh Khangthak Zomi te in KHUADO izatna ua kipan ilak ua ci a tuhkiik a, Tuu bang aa diing diing in k’ong ngen hi.\nPasian in Leitung kilcih aa om ZOMI telak ah KHUADO ki-iitna , Khuado Thupha hongpian gsak ta hen…… B.Muan Ngaihte bmuanngaihte@gmail.com\nPrevious: Lasiam Mungbawi Neihguk USA Gospel Tour kipan tading\nNext: Nupate lungsimpuakzia


url: =13. Dec. 28, 2019 | “Natna ka thuak hi” ~ MUC\n13. Dec. 28, 2019 | “Natna ka thuak hi”\nAdmin 8:17:00 PM 4Q2019 mission news, Articles, MISSION NEWS\nFranck Mbunga Mudihu, 39\nNicky in Kinshasa Adventist Clinic a nasem a pasal Franck tungah, “ ka gilna lua hi” hong pai in ci-in sam hi. Nicky in a naupaai zawh kha 8 val khin hi. Naupaai ding kum 4 sung bang thungen uh hi. Siavuante in zatang nek ding pia a, a nat veve leh, zato kilak dingin vaikhak uh hi. Tua zan a gilna kik hi.\nNicky in gim mahmah khin, tha bei ahih manin ding zo lo hi. Clinic ah kilak ding va pai uh hi. Clinic hong tun uh ciangin siavuante in, “ Nickh in sisan tampi kisam ahihlam mu uh a, sisan kithun ding gen uh hi. Zato vanzat kician zaw khatah kituah dingin vaihawm uh hi. Ahizongin Franck in tua bangin zato hoih khatah kilak nading sum nei lo uh hi. A zi gimpha ahihlam Franck in thei hi. Amau hanciam\ntheihzahin kibawl ding siavuante tungah ngen hi.\nZato khaan neu khatah koih uh a, siavuante in Nicky thagui mu thei pak lo uh hi. Siavuante khat le khat lau ken, ci-in amau le amau kihanthawn uh hi. Siavuante in Franck in a zi ading thu a nget mu uh hi. Nurse- te in thungen ngen dingin zong gen uh hi.“Hoih takin ki-at thei uh hi.” Pasian in ompih ahihlam kiphawk uh hi. Franck in khaan neu khatah pai-in ama kia-in thungen hi: “ Topa aw, ka zi pen ka sunghte innkuan sung pan a tuam mahmah khat hi. Ka zi hong nungta-sak in. Ka sunghte pen Adventist hi lo uh hi.Tu-in Adventist zato ah zato lum, cih thei uh hi. Hih lai munah ka zi si mawh leh, …. ci-in a thunget zomsuak thei nawn lo hi.\nSiavuante in specialist khat sam uh a, specialist siavuan a hong tun nading nai lang bang sawt ding hi. Nicky in tua tan a ngak zo diam,ci-in siavuante lunghimawh mahmah uh hi. Zato ah ki-atna ading van kisam kim zo lo hi mahta leh siavuante in amau hihtheih bangin bawl uh hi. Ki-at a kipat lian uhleh mei mit mawk hi.Ki-atna a vanzatte mei sungah hal uh hi.Tua bang teng tawh ki-at zo thei uh hi.\nNicky in a khanlawh ciangin sisan tawh kidim ahihlam mu hi. Nau pen nak nawn lo hi. Siavuante in Nicky nuntakna huut ding hanciam ta uh hi. Nicky in bang mah nawngkai-na om lo-in hoihtakin ki-at thei hi. Ki-atna ma zong guu lut lo-in, ki-atna zong dam baih mahmah hi. Zato makaipi pa Dr. Olive Kisile in Franck tungah Pasian in nalamdang bawl hi. Pasian minphat taakcing hi, ci-in Nicky in pulaak hi. Mihing muhna panin Nicky a nungta zo nawn lo ding dinmun ah om hi. Ahi zongin Pasian in a nuntakna kem hi. Naungek sihzawh kha khat khit ciangin Nicky leh Franck in dah mahmah uh hi mah taleh Pasian itna phawk thak uh hi. “Ka zi in mundangah kibawl hi leh nungta lo ding hi. Nurese, siavuante in thungetna tawh mapang ahih manun ka si nungta hi,” ci-in Franck in tecipang hi.\nNicky nausuahna tungtawnin a beh, a phungte in Adventist thuman theihbehna-in nei uh hi. Adventist thu umte pen tuam diak uh hi. Cinate kisap bangbang huh uh hi.\nTu quarter Sabbath School 13na sumpi in Kihshasa Adventist Clinic puahphat nadingin kipuak ding hi. MUC in Tongsial biakinn leh huang puah nadingin kipuak ding hi. Nung Nipi-a kizaksak om bangin sumpi khiatngei zah thum khia ciat ni.


url: =2020 Zomi Movement (Beyond 2020 Zomi Movement) ~ Lang Khan Khai :: ZOMI DAILY\nposted on 3 May 2020 at 9:40 pm Lomkholna: Article, Langkhankhai, Politics\nHih lai pen Sia Khup Khan Thang Taithul, USA laigelh tung tawnin ka kuppihna ahi hi. Sia Khup Khan Thang laigelh ka sim ciangin hong kuppih nop tha khat suakin hong kuppih ing. Engineer na hih manin Zogam ah Buhciin ding dan na gelh pen tha ngah mahmah ka hih manin 2012 kumin OKC kong pai a, ikimu thei hi. Tuni dong mah, kong pingaihsut mahmah khat na hi hi. Zomi veina lian mahmah tuak ahih manin ingaihsutna akibang lote kisansiam dingin kong thum masa hi. Ahi zongin tangthu adik aman bel kan masa leng ut ing.\n1. Zomi leh Eimi vai:\nPu Khen Za Mung thugen athukim na hihna ka mu hi. 1953 masiah Zomi kammal om lo hi na cih pen ngaihsut kik huai ding hi. Banghanghiam cih leh THU Or LAI bek tawh kicing lo a, Zolate na en kik lecin Zogam, Zomi ihihna ilate ah kimu hi. 1900 ma pek hunin Zogeina kinei a, tua ngeina mah tawh innsung bangkua khuasung leh gamvai akivaihawm tuni ciang dong ahi hi. Tua hun a izatte ZONGEINA ahi hi. Zongeina a om leh Zo or Zomi om china hi. Zo leh mi igawm ciangin ZOMI ahih teh ZOMI bang huai na laizang ihiam? Zo leh vok gawm leng ZOVOK, zo leh ak gawm leng Zo-ak, Zo leh thau gawm leng Zothau given, mihing ahih leh Zo leh mi akigawm ding mah hilo ahiam cih pen numei naupang in zong atheih ding ahi hi.\nGentehna: Na khua min bang ahia? cih dotna pen EI KHUA cimawk leng akithei zo ding hiam? No bang mi na hi vua —– EIMI ci leng alem ding hiam? , Bangmi – ZOMI ici setset ding hi. Sia KKThang: Col. Khen Za Moong inn ah, khangno pawlkhat pai in, a interview na ah “Ko neu lai in ZOMI om kei, EIMI ki ci bek ung” ci in gen hi. Mipawlkhat in “ZOMI” omlo ci Colonel mihai pa, aci tawh, Col. pan’ bangmah thei kei a ci tawh ih mawh sak ngeingai hi. A taktak in, amaa cih nop thu in, a mi omlo acii hilo in, a mi a om eimi te in “ZOMI” ih kici nai kei hi leh “ZOMI” cih minam min om nailo a cii ahihi. Kei zong maan hi a ci pawl ka hihi. Hai nong sa uh hia?\n2. LAI ah ZOMI om kei cih thu: Hih thu tawh kisai-in ZOMI pen ei kici ihih manin midang hong thei nailote in ei Zomi lote dong uh ahih manin min dang anei kha ihibek hi. Kamhaumi, Kamhau pau akicite zong imin taktak athei lote cihna hi a, ipu ipate in rimi prn ZOMI ihi a, igam pen Zogam hi pel lo acih ding uh akitel sitset ahi hi. Ei bel Zomi kici hang, minam dangte in hong ci lo ahih manin ZOMI hi kei ni cih om thei lo hi. LAI tawh aciamteh dingte in imin taktak thei loin amau theih bangbangin akhum aciapteh hi cih ivekpi-in ithei hi. Tua ahih manin ei tangthu leh ihihna atheilote tangthu gelh peuh um zaw ding maw, ei ihihna leh itangthu mah len ding ihiam? Na min taktak bel Pa Thang hiven, ahi zongin Pa Khai hizaw teh cih tawh kibang hi. Tua isang veve ding hiam? Kei min lo ken deih lo ka hih manin nang zong deih kei ni teh cih kei muhna hi.\nZOMI cih kammal or laimal pen LAI ah om lo hi icih leh zong, ZOMI ci a athei lote in laigelh ahih manin a om nai lo hi lel hi. Tu-in ZOMI acite in ZOMITE TANGTHU taktak gelh ta ding ihih manin a om ding ahi hi. Mipil tata in LAI leh Linguistic ah ZOMI cih laimal or kammal om kei cih tawh ZOMI neusek sawm den ahih manin tudong azang thei nai lo ihi hi. Amimalin lo leng, imipil leh miliante vive na hih man un, agen ngam kei hi. Ahi zongin DIK kisa het lo hi. A om lo ahih leh ZCLS banghangin nei ihiam? ZOMI laimal om kei acite in banghangin ZCLS ah na sem mawk hiam? OMLO icih pipi a KHASUM leh ZAA deih man a asem ihih leh MI GINA LO TAKTAK hi ding a, Zomite paunak ah SIAL IN SIKSIK LEH NEKNEK THUAH acih tawh kibang ahi hi. ZCLS ah asem ngei, tudong ZOMI linguistic ah om kei ci a akipilsak mahmahte dam lai hi. A OM LO ahih leh banghangin A OM DINGIN hanciam lo ihiam? ZCLS pen 1985 kumin kiphuan cileng kum 40 kiim pha ta hi. Tudong ZOMI min pua hi a, ZOMI OM KEI acilai ihih leh ZCLS ineih thaman om lo hi. Hih ka laigelh akhuah phial zongin kilawm asa lo ka hi hi. Amau hong dawng leh LINGUISTIC AH A OM LO MAH HI hong ci ding uhi. Tua ahih leh A OM DINGIN BANGHANGIN ZOLAI PUPITE IN VAIHAWM LO HIAM cih mipi lamte dotna leh lunggulhna ahi hi.\nSia KK Thang: Ei Zomi te taangthu hong kan masa mi namdang te in, “ZOMI” cih minam min azatna omlo in, “ZO” bek na zangh uhhi. 1871-72 The Lushai Expedition sungah, “Paites” “Sokte” “Sokte under Kamhow of Molbhem” cih dan in ih minam min na kicianteh hi. “Zomi” cihna omlo hi.Dr. E.H. East 1901-1911 laibu at “Burma Manuscript” sungah ih minam min “ZOMI” cih khat vei zong na zangh lo hi..1917 kum Piantit ah Labour Corps ih pai ciang in, Unit 61 ah “Sukte” leh “Sihzang” leh Unit 62 ah “Kam Hau/ Tedim” ci in nacianteh uh aa, “ZOMI” cih minam min kizangh vet nailo hi.\nSangmangpa J.H. Cope 1910-1939 in, ih Zolai hong bawlsak bek thamlo in, Laisiangtho, Labu, sang aa zat ding Zolai simbu tampi leh Tedim gam Thu kizakna( News Paper) zong hong bawl sak aa, tua te sungah “ZOMI” cih kammal kizatna omlo hi. Ahizong in, Khalkha gam Zokhua aom mite a genna ah “ZO MI HING” cih kammak khatvei bekbek na zangh hi. “Tedim Kam, Kamhau Dialect” leh a mite a gen ciangin, “Kam Hau, Sihzang, Sukte” cih bangin minam min na khen in zangh hi. Cope topa laibu bawl, “LEITUNG, KHAMTUNG GAM THU LE KAWL GAM THU BU” published 1931 bu tungah “TEDIM KAM” cih laimal gawm na zangh in, ki-uk na lam te at dan official “TIDDIM” na zanghlo hi. KAM HAU DIALECT cih na zangh lo leuleu hi. Sangmangpa F.O. Nelson 1939-1951, Tedim khua hong tun ciang in, J.H. Cope topa te maaban hong zomto uhhi. Nelson tonu laibu at “Rough Road, Good Life” sungah “ZOMI” cih laimal zat na omlo hi. “TEDIM” zong “TIDDIM” in na at hi. A mite “Kam Hau Mi” na ci hi. WWII maa ciangciang “ZOMI” cih minam min zatna laitawh ciapteh na khat nangawn a om kei hi. Ka theih banlo “Zomi” cih minam min zatna lai tawh ciaptehna, a omkhak leh hong lak ta un ci in kong thum hi. Dr. Desmond Kelly laibu at, Vuandok Norman Kelly (1939- 1945) “Kelly’s Burma Campaign” sungah, “Kam Hau Tribe, Sukte or Sokte tribe, Siyins” cih bang in ih minam min na ciapteh hi. “ZOMI” cih minam min a kizatna omlo hi.\n1948 kum in, Tedim gam uksung aom ih Ukpi te, Hausa te, leh laithei khangno makai teng in, eimi te laipilna lamah tawisang na ding in, laisim theihnang tawh kisai kipawlna khat na phuan in, “ZO EDUCATION BOARD” cih min naphuak uh hi. (Theiding “ZOMI” Terminology, minam min, na zanghlo uhhi.) Rangoon University leh Judson College aa sangkah Chin sangnaupang te-in, 1947 kum in, sangnaupang kipawlna khat na phuan uh aa, “Hill Chin Student’s Union” na phuak uhhi. 1952- 53 sangkum in, a masaa pen, Hill Chin Student’s Union Annual Magazine bu na bawlkhia uhhi. Burmese, English, Falam, Haka, Tiddim, section in khen in, thuluui (Article) amau dialect ciat tawh at uhhi. Ei Tiddim sangnau pangte in, “ZANGKONG ZO SANGNAUPANGTE PAWLPI” kumcin Magazine 1952-53; TIDDIM PAU na ci uhhi. (ZOMI Terminology kizangh nailo hi) Thawng Chin Thang T.P.C., B.Fr.S., Consulting Editor, R. Vung Suan, MBBS. (Final) Editor, Khat Suan, I. B.Sc. (For) ih Zomi mimuan teng a paa hi.; Tua bang mah in, 1956-57 kum ciang dong “ZANGKONG ZO SANGNAUPANGTE PAWLPI” mah naci lai uhhi. Consulting Editor: Dr. R Vung Swan M.B.,B.S; Editor: S.P. Vung Cin Thang B.A.Ed. (Fl.Yr.); Associate Edito: Thawng Do Zam I.Sc. Sr.\n3. 1953 ma-in ZOLAI ah ZOMI kizang:\n1925 kumin Zongeina Kam Hau Upadi laibu ci-in Pilot in agelh mu kha ngei dingin hong um ing. 1948 kum a Zo Education Board pen athupi mahmah TECI khat ahi hi. Zo leh Zomi ah ibuai loh ding thupi hi. Tua hi a, ZO izang zongin ZOMI izang zongin kisang thei kim hi. Amite Zomi, apau Zopau,alai Zolai icih loh bang cithei tuan ding ihiam? Ih gawmnop leh gawmin ikhennop leh zong khen leng akhiatna kibang hi. Ahi zongin tu laitakin ZO deih diakte in CHIN hi zaw hang, Zomi hi kei hang cih thu hangin ZO leh ZOMI akikhen suak hi. Tua ahih leh, thu khat peuhpeuh pen aman a aman kei zongin mi tamzawte cih lam ah mapang khawm leng mailam lem zaw lo ding hiam? KEI CIH AMAN PEN HI ci-in kuamah tawh kipawl thei kei leng, bang aphattuamna om ding hiam?\nTu tadih, Zomi movement akhial aman lo ahiphial zongin tu laitak ei kampau kitheite sung ah asang thei leh apaipih itamzaw hi. Akhialh leh zong tu leh tu a khel theih ahih nai pak loh manin kipawlphot-in nidang ciangin Zomi state or Zogam kumpi ineih ciangin no pawl apilte mah kimutuahsakin LAIMAL ZATZIA kikum a, hih laimal kizang ta hi cih ikumpi tangkona tawh izat ciangin aman pen kizang thei lua peuhmah ding hi. Tu laitak a, movement khat ipai laitakin anawngkaisak lel dingin atawmzaw in ilangpan hangin igim itawlna tawh kiman lo zaw hi. Sia KK Thang: “ZOMI” cih kammal (Terminology) ih minam’ min dingin officialy aa, kizat na te in, anuai aa bang a hihi.\nPlain Chin, Hill Chin, Kuki, Mizo, Thado etc.. minamkee khempeuh in, “ZO” (Jo,Yo,) pen ih generic name hi cii in saangkiim thei hi. “Mi” pen mihing “Human being” hi aa, tua tegel gawmin, ”Zomi” “Zopeople” cih ih minam min dingin na saangthei u hi. A taktak in, eimi te sangin, minam dangte in “ZO” na zangh/pom zaw uh hi. A mimal min nangawn ah na zangh uh hi. Gtn: Zo Tum Hmung (Lai Tum Hmung ), Zo Bawi (Laimi Bawi), Zo Ram Thang (Mizo Ram Thang) cilo uhhi. Ei mite’n ei phuah tawm (Gtn: Zo Khual, Zo Khup) cih simlo ihpu ihpa hong phuah sak min ah “Zo” tawh kipan min nangawn ih nei kei hi. “Zo” tawh kipan numei’ min tezong a tappih min tawpna “Zo” ahih hang ahihi. Banghang in, amau minam dang te in, “ZO” or “ZOMI” deihlo ih ci thei hiam?\n1948 kum in, United Manipur Joumi organisation (1948) [later United Zomi Organisation (1958)] ci in “Joumi” or “Zomi” cih kammal na kizang masa pen hi. Given the incresing vernacularisation of clan and politics since the mid-1940s and 1950s, this argument is refuted by patterns of mobilisation. The formation of clan-based dialectal organisations like the Vaiphei National Organisation(1944)……… United Manipur Joumi Organisation (1948) [Later United Zomi Organisation (1958)]. (Rethiking ‘tribe’ identities: by Proff. Dr. Kham Khan Suan Hausing.)1953 kum ciangin, Rev. S.T. Hau Go hanciam in, Chin Special Division (Now Chin State) buppi, Kalay – Kabaw Valley, Tamu Valley aom Chin te, Kuki, Thahdo mite khempeuh in ih minam min, ih true identity “ZOMI” na saangthei kim uh aa, “ZOMI BAPTIST CONVENTION (ZBC)” na phuan uhhi.\n1958 kum in, Tedim khua ah pilsinna sang khat kiphuan aa, “Zomi Baptist Academy (ZBA)” min naphuak hi.1966 kum ciangin, Zangkung ah University/ college sang kah Zomi sangnaupang te in, kipawlna khat phuan uh aa, “Zangkung Zomi Siamsin kipawlna” na ci uhhi.1972 kum pawl aa kipuahpha, ih Zolai Simbu sungah “ Z = ZOMI TE HANLUNGCIAM KHANGTO DIAM” ci-in, primary sangnaupang pan kisinsak pah a hih man’in, khangthak naupang te a kipan ih minam min “ZOMI” hi cih ahilh hilh ii hi gige hi. Tuciang ih sinsak nawnlo pen, ih ngaihsun khialhna khat hi.\n1962 kum Revolutionary Council hong kah ciang 1962 July 7 ni in, Revolutionary Council kumpi deihloha lungphona nei sangnaupang teng kaplum ziahzaih in, Students Union Hall zong Dynamite tawh kap kham hi. Students Union zong hong beisak hi. 1964 kum Union Day (Feb 12, 1964) ni in, ethnic groups (Taizinta) sangnaupang te ading in, “Literature and Culture Sub Committee” kici sangnaupang kipawlna phuat khuan hong kipia hi. Rangoon University Chin sangnaupang te in zong, “Chin Students’ Literature and Culture Sub Committee” hong phuan hi. Tua hun akipan, University sangnaupangte maakaih natawh “Chin National Day” hong kibawl kik ahihi. Tua hun aa kipan, Rangoon University Chin sangnaupang te in, Chin National Day Banner atdan ding ki thukimna kinei zolo ahih ciang in, kumkhat “Zo Minam Ni” or “Zomi Nam Ni” koi zaw in ki-at lian’ cih ka ciapteh theinawnlo hang in, Zopau in ki-at hi. A kum kik ciang in, “Lai Phunpi Ni” cii in, Lai-pau in ki-at leuleu aa, kumsim in kikhelsak uh ahih man’ in, sangnaupang te’n kisaang kim thei lel hi.\n4. Code 914 tawh kisai:\nHih code ah gelh kei thei leng ahoih mahmah ding ahi hi. Ahi zongin GZA khawmpi 2014 ah Zomite in akibangin code khat ah gelh khawm ni icih ciangin 914 cide lo adang om lo hi. Zo code ah gelh ding phal lo uh, Tedim in lah ahuam loh tampi om, Guite code ah kithei lo, Saizang code zong hithei lo, ivekpi a igelh kim theih nading kikupna ah code 135 a om nailote koi ah gelh ding ihiam cih tua hun lai a Lahwahkah mangpi U Khin Yi akidot ciangin hih 135 ah a om nai lo peuhmah, gamdangmi ahi a, Kawlgammi ahi zongin 914 code ah na gelh un, ahun ciangin ami phazah leh anam phazah tawh hong kipulak ding hi cih thu hangin 914 code ah akigelh ngeingai ahi hi. Kei leuleu zong, nang bangin GZA khawmpi masiah 914 – Zomi icih leh zong 914 – Zomi (Chin) ci tektek leng, Chin hong kicite Zomi hi cihna kilang ding hi aci ka hi hi.\nAhi zongin iminambup kithutuah nadingin 914 – ZOMI cih lian bek gelh ni cih thukimna hangin kician takin agelh ka hi hi. Tua bang a akigelh ciangin kei bang a dik asa pha lo leh agelh nuam lo om a, ahi zongin minam kithutuah nading ahih leh ci-in akbiangin agelh tamzaw hi cih upmawh hi. Banghangin tudong kitelkhia nai lo hiam cih pen MPte mawhna hizen zen lo a, kumpi in tangko nai lo ahih man bek ahi hi. Ei khat leh khat kimawhsak nading om lo hi. En, itavuan izo a, kumpite in zo nai lo hi. Hih na kammal zat thupisa ing.\nSia KK Thang: “ZOMI” cih kammal pen tuhun ciangin ih “MINAM MIN” ding in ih saangtheih leh ih pomkim ciat kammal ahihi. Tua hangin eite “ZOMI” ih kicii hi. Tu khanghun ciangin ih minam min “ZOMI” cih pen, Kawlgam, Vaigam, a om eimi mimal kim phial in ih saangthei aa, zong ihdeihpen ih minam min ahi hi. “ZOMI” cih kammal (Terminology) ih minam’ min dingin officialy aa, kizat na te in, anuai aa bang a hihi. Plain Chin, Hill Chin, Kuki, Mizo, Thado etc.. minamkee khempeuh in, “ZO” (Jo,Yo,) pen ih generic name hi cii in saangkiim thei hi. “Mi” pen mihing “Human being” hi aa, tua tegel gawmin, ”Zomi” “Zopeople” cih ih minam min dingin na saangthei uhhi. A taktak in, eimi te sangin, minam dangte in “ZO” na zangh/pom zaw uh hi. A mimal min nangawn ah na zangh uh hi. Gtn: Zo Tum Hmung (Lai Tum Hmung ), Zo Bawi (Laimi Bawi), Zo Ram Thang (Mizo Ram Thang) cilo uhhi. Ei mite’n ei phuah tawm (Gtn: Zo Khual, Zo Khup) cih simlo ihpu ihpa hong phuah sak min ah “Zo” tawh kipan min nangawn ih nei kei hi. “Zo” tawh kipan numei’ min tezong a tappih min tawpna “Zo” ahih hang ahihi.\nBanghang in, amau minam dang te in, “ZO” or “ZOMI” deihlo ih ci thei hiam? 1948 kum in, United Manipur Joumi organisation (1948) [later United Zomi Organisation (1958)] ci in “Joumi” or “Zomi” cih kammal na kizang masa pen hi. Given the incresing vernacularisation of clan and politics since the mid-1940s and 1950s, this argument is refuted by patterns of mobilisation. The formation of clan-based dialectal organisations like the Vaiphei National Organisation(1944)……… United Manipur Joumi Organisation (1948) [Later United Zomi Organisation (1958)]. (Rethiking ‘tribe’ identities: by Proff. Dr. Kham Khan Suan Hausing.) 1953 kum ciangin, Rev. S.T. Hau Go hanciam in, Chin Special Division (Now Chin State) buppi, Kalay – Kabaw Valley, Tamu Valley aom Chin te, Kuki, Thahdo mite khempeuh in ih minam min, ih true identity “ZOMI” na saangthei kim uh aa, “ZOMI BAPTIST CONVENTION (ZBC)” na phuan uhhi.1958 kum in, Tedim khua ah pilsinna sang khat kiphuan aa, “Zomi Baptist Academy (ZBA)” min naphuak hi.1966 kum ciangin, Zangkung ah University/ college sang kah Zomi sangnaupang te in, kipawlna khat phuan uh aa, “Zangkung Zomi Siamsin kipawlna” na ci uhhi. 1972 kum pawl aa kipuahpha, ih Zolai Simbu sungah “ Z = ZOMI TE HANLUNGCIAM KHANGTO DIAM” ci-in, primary sangnaupang pan kisinsak pah a hih man’in, khangthak naupang te a kipan ih minam min “ZOMI” hi cih ahilh hilh ii hi gige hi. Tuciang ih sinsak nawnlo pen, ih ngaihsun khialhna khat hi.\n5. Zomi Siamsinte ZOMI Kammal zatna:\nZomi Siamsin makai masate thupi ka sa hi. Dr Thuam Khan Suan leh Pa Hang Khan Khaite zahtakna ipia hi. Tun zong CHIN anial hi kei a, imin taktak ZOMI hizaw hi acite ihi hi. Hih tangthute zong thupisa ing. ZO MINAM NI or ZOMI NAM NI koi man zaw hiam cih tawh kisai-in sauveipi ikinial thei ding hi. Aman zaw bel om thei hi. Ahi zongin 1981 kum pekin ZOMI PHUNPI NI cih zang khin ihih leh ZO MINAM NI hi lo a, ZOMI NAM NI mah azang khinkhin ihizaw hi. Man leh khial ah idin hangin ithuzon nop man bek hi a, azangte in zangzang khin ahih manin tu amah izat tottoh ding hilel ding hi.\nSia KK Thang: 1962 kum Revolutionary Council hong kah ciang 1962 July 7 ni in, Revolutionary Council kumpi deihloha lungphona nei sangnaupang teng kaplum ziahzaih in, Students Union Hall zong Dynamite tawh kap kham hi. Students Union zong hong beisak hi. 1964 kum Union Day (Feb 12, 1964) ni in, ethnic groups (Taizinta) sangnaupang te ading in, “Literature and Culture Sub Committee” kici sangnaupang kipawlna phuat khuan hong kipia hi. Rangoon University Chin sangnaupang te in zong, “Chin Students’ Literature and Culture Sub Committee” hong phuan hi.\nZRO tawh kisai kei muhna ah banghangin ZRO (Mizo makaih) leh ZRO (Zomi) makaih om hiam icih ciangin movemnet kibang ahih hangin Mizotong leh Zopau zat ding – common language vai hang hi cih kigalmuh thei hi. Tua khit ciangin ingaihsutna leh igeelna kibang kei leh ingimna akibang ZOLAND or ZOGAM or ZORAM ahiphial zongin ituamtat ciat mah kul ding hi. Vangam tun ding zong PAWLPI ! bek hileng ahilel ding hiven, itelna, isanzia leh ikalsuan nopzia kibang lo ahih manin pawlpi aka tampi I om tawh kibangin ZORO lrh ZRO tupna kibang, sepnopzia kibang lo hi ci-in isansiam ding thupi ding hi. Mizote in zong India a amau state pen Mizoram ci uh a, Myanmar – India agenop uh ciangin ZORAM mah ci tangtang uhi. Hih thute na gelhte zong thupi ka sa hi.\nSia KK Thang: 1988, May 19-21 sungin Champhai khua-ah FIRST WORLD ZOMI CONVENTION ON RE-UNIFICATION khawmpi kibawlin, Kawlgam, Manipur, Mizoram leh mun tuamtuam pan mi tul tampi in siim hi. Hih khawmpi panin Zo minam bup kipawlna ding ZOMI RE-UNIFICATION ORGANISATION (ZORO) hong piang hi. Hih khawmpi leh kipawlna vai a hawm leh a thusapite pen 1972, January 21 ni aa Manipur, Daizang khua-a kiphuh, Pu T. Gougin leh Pu S. Thang Khan Gin ngaihte-te makaih ZOMI NATIONAL CONGRESS (ZNC) party leh Mizoramah a diakin Pu Brig. Thenphunga Sailo makaih PEOPLE’S CONFERENCE (PC) party ahihi. (J. Thang Lian Pau, editor Zolawta, February 20, 1998). 1993, April 9 ni-in Kachin gam, Phupian khua-ah pawl khat hong piang leuleu a, tua pen ZOMI RE-UNIFICATION ORGANISATION (ZRO) mah hi leuleu in, Pu Khai Za Song Guite alias K.Guite in President panmun lenin, makaih hi. 1997, July kha in Yangon University kah Zomi Siamsin khangno 20 val in “Zoheisa Unit” ci-in sisan tawh kiciamin phut uh a, ZRO sungah lutin panmun tuamtuam lenin hong kalsuan uh hi. Pu Khai Za Song Guite zawh ciangin Kawlgam galkap mangpi Lt. Col. Hang Khaw Lian (Capt. Mang Tung Nung’ tapa) in ZRO President panmun tawm vei len pak hi. 1997 kum Pu Thang Lian Pau (Tonzang MP) ZRO President tu dong sem suak hi. (J. Thang Lian Pau, Zolawkta)\n7. Chin leh Zomi kikhen sitsetna:\nGam 3na ipai pen Zomi leh Chin kikhen sitetna hi cileng kikhial lo ding hi. Tua ahih manin Chin state ah i om hangin Chinmi kihi lo hi cih pen gamdang tungte tungtawn ahi zongin, igam ilei zil ahi zongin nang cih bang hi zenzen lo a, CHIN sung ah bangmah quata ingah loh ciangin hizah a hong kideidan ahih leh ci a minam makaite amapang ahi uhi cih kei telna hi.\nCHIN pen Chin state ah I om laisiah kinial thei lo a, ahi zongin Chinmi cih bel ihih lohna kigen thei hi. Gentehna: Shan state ah Shan, Pao, Palawng, Wa, Kokang om a, Pao minamte pen Shan state ah om ahih manin Shanmi hi kici thei lo hi. Shan state sung a om Pao minam hi kici bek hi. Ei zong Chin state sung a om ZOMITE ihi hi. Chinmi – Chin lumyo hong kicih leh ihih kei leh HI KEI UNG kici thei hi. HIKEI taleng HIMAH UH THE cih teitei om thei nawn lo hi.\nPasian hehpihna tawh Ethnic Affairs Office a om ciangin imin mai ah U, Daw, Mg, Ma cihte tangin ei zat ngei Lia, Tg, Nu, Pa, Pi, Pu kizang thei ta hi cih iza hi. Minam min zong asawt loin kizang thei ta ding hi cih igalmuhna igen hi. Sia KK Thang: 1997 kum March ni 9 ni in, “ZOMI” misuang kipawlna, “Zomi Innkuan Singapore” Singapore khuapi ah na kiphuan khia hi. 2006 kum in “ZOMI” minsuang “Zomi Association of Malaysia” Malaysia gam ah kiphuan hi. Tu in leitung bup mun khempeuh phial ah “ZOMI” misuang kipawlna te om zo hi. 1995 kum ciang in, Zomi a kici phadeuh pawl in, kum 40 val “ZOMI” minam min kiptak aa kizangsa “Zomi Baptist Convention” ‘ZBC’ pan ih tai khia hi.\nChin State buppi leh Kalay Kabaw Valley pan, Kawlte leh Mikaang te’n “Chin” ci aa hong sap minam (Lai, Laimi, Chomi, Zomi, Kuki, Thahdo, …) in a san’ theihsa “ZOMI” pen Tedim leh Tonzang myonee ading in, “Zomi Baptist Convention Myanmar” ‘ZBCM’ phuan in ih neusek suk hi. Siyin Region Baptist Association, Zo Baptist Association, Kabaw Valley Baptist Association, Kuki Chin Baptist Association, te in hong pawmlo lai khemawk hi. Tedim Association of Baptist mitawh Tedim gam leitaw lam aom eimi pawlkhat ZBC ah sul na hei ki leuleu. Zomi teng sial-ek den bangin ih kikhenthaang hi. “ZBCM” in Zomi te biakna hi aa, “ZBCM” pawl a hilo peuhmah “ZOMI” hilo, “ZOMI” langpang hi ci-in, numei naupang te telkhialh zahdong dingin a gen, makai thuhilhsia pawl khat om mawk hi. Zomi Tuiphum pawlpi sung veve ah ei leh ei ih kigal bawl hi.\n8. Zomi neusek cih vai:\nZomi neusek vai tawh kisai-in ei neusek hi lo hi aci ka hi hi. Pu Lian Uk in acih hangin Zomi sangin CHIN liansak nuam zaw ahih manin eite in ikep kei leh kua in kem ding hiam cih ingaihsut ding kisam hi. Sia KK Thang: Khatvei lai in-ah, U Lian Uk B.A, LL.B Thantlang MP in, a lai-at na khat ah, no Tedim te in “ZO or ZOMI” unn (or) aituam bawl (Monopolized) lua uhteh cih hi ci-in Dr. Suang Za Dong (Austrilai) in hong gen ngei hi. Hih lua hi. Ei lam mi (Tedim, Tonzang) teng in, “ZOMI” minam min pen ih unn nuam, ih aituambawl lua kha mah hi. “ZOMI” ih nausek suksuk hi. 1990 kum ciangin, Zomi te movement ding in leh Kawlgambup kitelna ah, mee kuang lui nading in, “Zomi National Congress” ih phuan hi. “ZOMI” cih minam min pen ei ading bek in ih neusek leuleu hi. 1990 kum Kawlgam kitel na ah, ZNC min tawh kuang kilui aa, Tedim ah MP mun khat, Tonzang ah M.P. munkhat kingah hi.\n9. Biakna makaite in Zomi neusek hi cih thu:\nHih thu tawh kisai-in ZBCM pen Tonzang, Cikh leh Teizang kualte makaih hi zenzen lo a, TBA makaite vaihawmna hiteng in azui liailiai hibek hi. Tangthu pen ahi bangin gelh ding ahi hi. Deihkaih leh deihlohte tangthu phiat cih bang om thei lo hi. Nidangin ZBC in Chin state leh Kalay Kabaw huam zo a, tuhun ciangin CBC in Tedim, Tonzang, Cikha huam zo lo, Kalay Kabaw ah eimite hong huam zo lo veve hi. CBC sangin ZBC in zaihuam zaw hi. Ahi zongin Z pen C tawh alaih nuamin 1980 kim panin akipat ciangin Zomi Makai masate in na len cinten a, ZBC nuai ah CCOC akiphuat ciangin C deihte vaihawmna alang phial hong hita ahih manin khatvei ZBC khenpi 3 kisuah ding, ZBC pen zbcm ci ding, BWA direct zom ding cih ging ngei a, VOTE tang 1 bek tawh KIKHEN NAI KEI NI cih hibek a, ilungsim kikhen khin hi. Tua hunin na kikhenin ZBCM ah na kipua hileh HITENG ihi zelzul kei mah ding hi.\nAhi zongin Z pen C tawh khel loh phamawh hi acite in 1995 kumin panmun atuh ciangin ei ZOMI akemte in bangbang hita leh, ilawmte in Z pen C tawh laih nuam a, hanciam lua ahih manin GS dem ni, ingah leh Z akem zo lai hi ding, ingah kei leh ilawmte in khel veve ding ahih manin ei Z kemcing dingin kisa khia mai hi cih tawh THU 2 tawh akigingsa a akuan uh hi a, Plan A alem loh ciangin Plan B tawh TBA makaihna tawh avaihawm ahi hi. TBA in ZBC zumpi ah asem Sia Ci Cin leh Sia GK Khual – Tedim, Tonzang ahuamkim dingin kiseh hi a, tulai ZBCMte vaihawmna hi lozaw a, TBA vaihawmna kizuizui hi icih thu ahi hi.\nTu-in TBA zong mawhsaksak nawn kei ni. Apiangte apiang bang hi a, tangthu man lopi, ahilopi igen khak zel ciangin akidawng kha zel ihi hi. Bangbang hita leh Biakna makaite in Zomi neusek hi icih pen hilozaw a, BIAKNA MAKAITE IN ZOMI NA KEMCING HI cih lam ah ilungsim ihei ding hizaw hi. Sia KK Thang: 1993 leh 1994 kum sungin TBA makaite sizungzi pai uh a, TBA makaihna peuhpeuh zui ni acite TBA in anusiat ciangin akikhen kha bek ihi. 1995 kum ciang in, Zomi a kici phadeuh pawl in, kum 40 val “ZOMI” minam min kiptak aa kizangsa “Zomi Baptist Convention” ‘ZBC’ pan ih tai khia hi.\nChin State buppi leh Kalay Kabaw Valley pan, Kawlte leh Mikaang te’n “Chin” ci aa hong sap minam (Lai, Laimi, Chomi, Zomi, Kuki, Thahdo, …) in a san’ theihsa “ZOMI” pen Tedim leh Tonzang myonee ading in, “Zomi Baptist Convention Myanmar” ‘ZBCM’ phuan in ih neusek suk hi. Siyin Region Baptist Association, Zo Baptist Association, Kabaw Valley Baptist Association, Kuki Chin Baptist Association, te in hong pawmlo lai khemawk hi. Tedim Association of Baptist mitawh Tedim gam leitaw lam aom eimi pawlkhat ZBC ah sul na hei ki leuleu. Zomi teng sial-ek den bangin ih kikhenthaang hi. “ZBCM” in Zomi te biakna hi aa, “ZBCM” pawl a hilo peuhmah “ZOMI” hilo, “ZOMI” langpang hi ci-in, numei naupang te telkhialh zahdong dingin a gen, makai thuhilhsia pawl khat om mawk hi. Zomi Tuiphum pawlpi sung veve ah ei leh ei ih kigal bawl hi. Tonzang myonee Tonzang Baptist Association leh Tedim myonee pan Meitei gungal kual Teizang kampau pawl khat, ZBCM hong aituam bawl leuleu uh aa, ih Kawlgam sung\n10. Zomi leh Party:\nKawlgam tangthu ah alamdangin Zomi party ZNC – 1990 MP 2 leh ZCD – 2015 MP 6 ngah ngei hi. Zomi party hangin Myanmar Innpi ah Zomi hong kithei, hong kilo hi kei leh ZOMI min akilawh nading om lo hi. 2010 kiteel kumin Zomi party ding lo a, Chin party in MP tam khop ngah ahih manin CHIN min bekbek kum 5 (2010 – 2015) sung kilo a, ZOMI min kilo kha ngei lo hi. 2015 kiteel ciangin Pasian in thukawng hong heisakin CHIN party tampite in MP khatbeek ngah lo uh a, Zomi party ZCD in MP 6 angah ciangin INNPI ah CHIN min tawh lut loin ZOMI min kilolo kha bilbel hi kei leh ZOMI min akiselcip mang ding ahi hi. Tua ahih manin Zomi party I om pen nakpi takin hamphat huai leh MINAM KEPNA kician mahmah khat ahi hi.\nAhi zongin, Party akici khempeuh in amau VOTE ngah nading tawh akisap leh atak leh KHEM tawh VOTE ngah ding hanciam thei uh a, angah ciangin asepsak zong om thei sam hi. Tua ahih manin party politics pen muanhuai – thuneihna power hinapi, kimuanngam nading om lo hi. Party member pen kitai kawikawi thei hi. ZCD mi khat zong maipha ngah akisak kei leh party dang ah tai thei lel hi. NLD sung ah KUANGLUI ding angah lote party dang ah ataitai hilel hi. Party politics ahoihna om a, amuan huai lohna zong om hi. Akikhel thei lo leh akipelh thei lo bel MINAM POLITICS ahi hi. Eitegel isanzia akibat loh hangin ZOMI focus mah ihi veve hi.\nSia KK Thang: 2005 kim pawl in, Zomi Movement, Zomi National Congress pan in, nai-ngan-ye party “Zomi Congress for Democracy” ci in a min ih khek leu leu hi. Zomi manbup vai ZNC’ Zomi Movement pen Political Party ZCD ah ih neu sek suk lailai hi. 2015 kum Kawlgam bup kitelpi ciang in, ih maakai pawlkhat in, ZCD party in ih Zomi minam party hi, ZCD mee (Vote) pialo te, ZOMI hilo, ZOMI deihlo te, ZOMI langpang te hi hong ci lanlan leuleu hi. Gamdang aom teng bang in, innlam aom a innkuanpih te kiangah ZCD mee napiak kei uhleh sum hong khak nawnlo ding hi ung ci in, ih vau/tawng zawzen hi. Hih thu te in, eimi sung mahmah ah ih minam ZOMI ih neusek na bek thamlo in, kikhenkhap nading atawsawn sawn ih hi gige hi.\n11. ZBCM leh ZBCA vai:\nZomite khenkham lo hi. Akikhenkhamsa, akiphawk kha lo, akhasia mahmahte akaikhawm hizaw hi. Kei theihna ah 2012, USA kong pai kum hi a, USA ah TUiphum kipawlna khat beek om nai lo hi. ZBCA zong pawlpi 4 bek tawh kipan hi a, anung ciangin hong khang toto hi bilbel mah hi. Kei hong zin ma a ZBCA piang nai lo ahih manin Zomi Tuiphum leh adang pawlpite zong meltheih vai a contact a hong piak uh leh hunpi kingah hibek a, Zomi kipawlna kici pen ZIUSA bek akicianin om pan hi. Tua ahih manin ZBCA in USA tuiphum pawlpite hong khemkham hi zenzen lo ding hi cih kei muhna hi. Ahi zongin pawlpi vai bel akikhen akisia zong om tham ding hi.\nSia KK Thang: 2018 kum ciangin, Baptist World Alliance (BWA) ah member ngah thei nading in, ZBCM maakai te in, Zomi Baptist Churches of America (ZBCA) hong phuan khia uhhi. U.S.A gam sung khuapi khuaneu te ah hong zin kawikawi in, Tuiphun pawlpi Thu-um saa te sungpan in ZBCA pawlpi 40 val hong phuankhia uh aa, U.S.A gamsung aom Tuiphum Zomi te hong khenkham lailai uhhi. ZOMI te bangci kipum khat thei nawnta ding?\n12. Covid – 19 ah Zomite ipankhopna thupi:\nIh veng ipamte in ami asa a hong thalnial mawk uh ciangin Zomite Covid – 19 ah ikipumkhat a, tu-in kumpi lam panin zong hong phawk ta uh a, hong kinawlkhina zong kumpi lamte in thei ta hi. Nang cih bang hisam lo hi. Hun khat lai-in Chin leh igamveng Falam, Kalay in zong hong hehpih buang ding hi cih lam-etna lianpi ineih laitakin Tedim khua pan OR Zomi hong kinial ciangin ilawmte thupi asa pawlkhatte zong ei leh eimah ikikhual kul, ikikep kul hi cih kithei ta ahih manin kipang khawm a, media zong akisam bangbangin kikhah khawm ahih manin iveng ipamte in zong hong theih nawn het lo ding zahin ikipumkhatna hong muh ciangin nidang a hong lipkhap leh hong nialte patau kik uh a, apau uh iza nawn pha kei hi. Atak takin THATHANG (force) nangawn zang ding ci-in akithawi uh hi a, ei zong akiging veve hi.\nSia KK Thang: 2020 kum March kha ciang in, Pandemic Coronavirus positive Kaptel khua ah hong kimu khia hi. Kawlgam bup linglawng hi. Tua natna nei Kawlgam ah hong tamsemsem aa, natna ngah te aamau State or Taing Detahgyi Khazai (District) zato ah kipuak hi. Ei cina zong tua thukhun zui in Falam Zato pi ah puak ding ahihi. A hih hangin, aamau Amyothar Hlutdaw M.P pa U Zung Hlei Thang in, Tedim cina pa’ Falam Zatopi ah apuak loh nading tungsiah ah, amaa power zang in official lai na tin pah hi. COVID 19 cina te Falam ah kipuaklo pah hi. Kawlpi khua ah Kawlte; 8888 makaite, Kawlmi kipawlna atuamtuam te in zong, Zomi COVID 19 cina te, Kawlpi Zato a puakloh nading tungsiah ah lai natin khin zawzen hi. Paulap ding thugil a muh uh ciang aa hongnial (Denial) kineih uh hi a, nidang lai pek in, “ZOMI” te ki ultung saklua hong kisaa uh hang in, hong mudah, hongdeihlo honggalbawl, (Prejudice) hongsimmawh hongneu-etna (Contempt) khin-uh na hi gige zaw hi.\nTua kawmkal ah eimi te, Naiganyee Party,Tapidaw Biakna tuamtuam in ih kikhen sawnsawn lai hi. Kua mah in ZOMI te hong kihta nawnlo hi. ZOMI’ Naiganyee Party; ZCD, USDP, NLD M.P te in, Falam or Kawlpi Zato ah cina hong puak sak zaw ding maw? Or Tedim Zato ah a’kisam zatui zahaa, PPE, vanzat te leh 24 hr electric mei Generator hat khat amanlang thei penpen in hong puak zaw ding na hi uh hiam? cih, Naingandaw ah pangkhawm in lai khat ih at phah ding hizaw hi. ZCD M.P tengin Vice President (1) tung minthuh in lai ih tin aa, USDP, NLD party dangte ih zawn kei ta lailai hi. M.P te koi ah om na hi uh hiam? “Mipi deihna bawl zolo kahih man’un lau in kabu uh hi” hong ci kei zaw unla, “Hiah om ing ZOMI aw hong sawl un, Kei kapai ding hi!” hong ci zaw un. Na kuangluii na (Constituency) mipi in hong lam-et hi. 2020 kum kitelpi ciang in, a’ gahlo hiang khempeuh te kisatan ding aa, mee kipialo ding hi, na kuangluii na mipi te in ci hi.\n13. ZOMI mah Kiplet Dih Ni\nBanghangin ZOMI MAH KIPLET DIH NI ci ka hiam cih leh ei Zo mite OR Zomite kipawlna minte pen ZO cih lian sangin ZOMI cih min atamzaw kizang hi. Banghanghiam cih leh ZO icihte sung ah MI maw, GANHING maw, Singkung lopa maw, leitang maw cih akitel nadingin ZO leh MI mah igawm tektek ciangin kician pan hi. Nang cih bangin ZOMI om kei, ZO zang ni cileng ko lam ah ZO pen BUH kiciin theihlohna, gam hoih khollte ZO ka ci uhi. Tua ahih manin mihing hi ding maw, leitang mun hi ding cih itel nadingin ei tu laitak kampau kitelte in ZOMI ci tangtang leng itelpan se hi. Nidangin a om leh a om lo cih sangin tu dinmun ah itelna leh isankim theih thupi hi.\nKawlgam zong en, KAWLGAM icih hangin amau kici lo, BAMA or MYANMAR kici a, BAMA pen man sa lo ahih manin MYANMAR tawh nang cih dan leh ZOMI pen 1953 kumin Official takin kizang pan hi icih leh zong Kawlte in BAMA panin MYANMAR akhel uh 2000 khit hipan a, HIKEI aci kuamah om lo, leitungbup in MYANMAR cipah lel uhi. Ahi zongin ei pawlkhatte bangin akhel nuam hetlo, ahi teltal gam khat om a, USA in tu dongin BURMA, RANGOON zanglai se uh a, ei kumpite in KHEL TEITEI UN cise lo ahi tam maw, zangzang lel uhi. Ei zong ZOMI bel Official a izat hiven cin, ei mun ah ZO….. MI ci-in kihal takin igelh zongin akhiatna kilamdang lo hi. Ka cihnopna ah tua tawh buaitak hinawn lo hi.\nAzenzenin Mizo leh Chin tawh kihoin ZO bek zang ni hong cih leh tua hun ciangin ithukim taktak leh zang mah ni ei zong ci thei veve lo ding ihiam? Tu laitakin MIZO movement in State leh Rights tampi angah bangin ei zong ZOMI MOVEMENT tawh apai ihiphot tadih hi. MIZO movement hat lai-in ei Zomiate in GALHANG ci-in igen gen PU TUN KHO PUM pen ko khuate hi cileng zong kikhial lo ding hi. PU TK Pum in Mizo movement nasia mahamh kim lai, MIZO ahi lo min khat tawh akalsuan ciangin THAT mawk uhi. Man leh man lo cih om lo, movement leh mimal ahat atamzawte thuthu a apai hiphot tadih hi cih kei muhna hi.\nTua ahih manin ZOMI MOVEMENT mah tawh kalsuan khawm liailiai phot ni cih kei hong zotna hi. Sia KK Thang: “ZOMI” cih kammal pen tuhun ciangin ih “MINAM MIN” ding in ih saangtheih leh ih pomkim ciat kammal ahihi. Tua hangin eite “ZOMI” ih kicii hi. Tu khanghun ciangin ih minam min “ZOMI” cih pen, Kawlgam, Vaigam, a om eimi mimal kim phial in ih saangthei aa, zong ihdeihpen ih minam min ahi hi.\n14. Kipumkhat Hun\nTua ahihciang ei “ZOMI” sung mahmah ah “ZOMI” neusek suksuk nawnlo in, kipumkhat aa, vai khat pepeuh (Any Cause) ah ihpankhoptheih ding, ih kipumkhat ding khuahun in honsawl hong ngen ta hi cih phawkciat ni! Atawpna kibang ihih manin bangmah kong gelh beh nawn kei hi. Tangthu ah imawhsakte atangthu man taktak thei leng kimawhsak ding hilo ahihna leh mapankhop ding ahihna iphawk thei ding hi. “UNITED WE ARE INVINCIBLE; UNITED WE THRIVE” Ih veina bang kihopsawnna ah, Lang K Khai Thomte Zomi Literature & Culture Association Kalaymyo, Myanmar 30 April 2020\nPrevious: White House pan theihhuai pawlkhat leh thuthak tuamtuam\nNext: Inn ah om in (Stay Home) ~ Jam Daniel\nUS News Update (October 01) ~ Thomas Mung


url: =Malaysia gamsungah abeisa kalsung in Terrorist migilo 20 kimankhia :: ZOMI DAILY\nposted on 22 December 2017 at 9:46 pm Lomkholna: Malaysia, News, Sawltak, World\nMalaysia gamsung ah abeisa kalsung in a ngongtatsawm thautawi migilo akigawm in mi 20 kimankhia cih theStar pan kiza hi. Tua migilo galkap “Militants” tepen Malaysia gamsung State 4 sungah muntuamtuam panin akimankhia uh ahihi.\nTua akimankhia migilo te sungah Malaysia gammi 7, Philippines gammi 7, Indonesia gammi 5 leh Northern Africa gammi 1 kihel uhhi.\nHih migilo tengpen abeisa November 30 panin December 15 kikal sungah Selangor, Johor, Sabah leh Kuala Lumpur State 4 sungpan in akimankhia uh ahihi. Bukit Aman Special Branch Counter Terrorism Division te makaihna tawh Eastern Sabah Security Command (Esscom) te’n panpih in aki mankhiathei ahihi.\nHihvai tawh kisai in palik ulian Inspector-General of Police Tan Sri Mohamad Fuzi Harun in agenna ah amasapen in kum 24 aphakhin ahi Indonesia gammi khatpen Johor, Pontian District sungah aki mankhia masa cihi. Tuapa pen “Jamaah Ansharut Daulah” akici migilo kipawlna Terror Group ah makaipi Senior Leader khat ahihi. Hihpa pen abeisa November 30 ni in aki mankhia masa ahihi.\nHih migilo tepen Syria gamsung ah IS migilo tetawh akipawlding in apaisawm uh kici a, apaitheih nadingun akisam sumte akaihkhop laitak in akiman uh ahihi.\nAbeisa July khasung in Indonesia gamsung Bandung City sungah Bomb aki sukkhap hunlai inzong hihpa pen kihel hi ci’n Statement ah tuni Friday ni in ki genkhia hi.\nAnihna akimanpa pen kum 46 aphakhin khat hi a, abeisa in sangsia Teacher asemngei khat ahihi. Hihpapen December 01 ni in Kuala Lumpur International Airport (KLIA) panin akiman ahihi.\nAbeisa Malaysia gamsung ah akibawlsawm “Better Beer Festival” pawipi sungah buaina apiangsakding in akithawi, Terror Cell tetawh akizom kici hi. Teacher papen Kuching pan hi a, Southern Philippines gamsung aom Terror Cell migilo tetawh akipawl dingin apaisawm ahihi. (Southern Philippines akici Philippines gam ii leitawlam pen “Abu Sayyaf Group” akici IS tawh akizom migilo te ii phualpi ahihi)\nAthumna akiman tepen Indonesia gammi 4 hi a, December 04 ni in Sandakan Town khuasung ah Esscom te’n amatkhiat uh ahihi. Hih mi 4 tepen Indonesia, Tarakan leh Nunukan khuapan in Southern Philippines gamsung nawkin Malaysia, Sabah State sungah thumanlo illegal tawh aguklut uh ahihi.\nTuakhitzawh akimanpen kum 50 aphakhin Philippines gammi khat ahihi. Hihpa pen a gammipih Filipino te zawnkawikawi in Philippines gamsung aom migilo kipawlna “Abu Sayyaf Group” tetawh akizomding in mi azonzon laitak in Kuala Lumpur, Kepong Area sungah December 06 ni in akimankhia ahihi.\nDecember 10 ni inzong Sandakan Town sungpan in Malaysia gammi 6 leh Philippines gammi 5 kimatbeh leuleu hi. Hihte pen Southern Philippines gamsung aom Terror Group migilo tetawh akizom uh ahihi.\nDecember 10 ni mahzong Johor, Masai khuasung ah Philippines gammi 1 kimatbeh leuleu hi. Tuapazong Phillippines gamsung ah gitloh gamtatna Terror Attack abawlsawm khatmah ahihi.\nAnunung penpen akimanpa pen North Africa gammi pasalkhat hi a, KLIA ah December 15 ni in akiman ahihi. Hihpa pen Islamic State (IS) tetawh akizom hi a, abeisa inzong Turkey kumpi thunei te’n amatngei khat ahihi. Hihpa pen Malaysia gamsung ah tukha kipatlam pawlin alut hi a, gampualam panin “Foreign Enforcement Agencies” te tungtawn in hihpa aki mankhiathei ahihi.\nEurope gamsung phadiak ah Christmas leh New Year cihbang Holiday pawi hunsung in migilo te ngongtatnuam phadiak ahih manin, Security kilimgin mahmah uhhi. Indonesia gamsung ahzong Christmas hunsung buaina aomloh nadingin Security kikhanding cih kiza hi. Sawltak #zomidaily\nPrevious: Bethlehem Thu ~ Pu Thangboi\nNext: Kipuahna Cosmetic Products pawlkhat sungah gu kihel ci’n Warning kitangko


url: =Thuthak Tomkimcing 11 July 2014\nA. Leitung ah alian penpen' Cancer nei Yang Jianbin ki at'\nChina gam Shanxi state sung om Mr Yang Jian Bin kici mipa asuah cil pan a pianpih Cancer nei hi in kum 37 pha zo hi. Ama neih cancer natna pen aki samlo pi in satak leh thagui khangkhang natna hi a, leitung ah amah bek in hibang natna neivei kha hi. Aphei tawbul pan in 110kg 17 Stone pha in gik hi. Ama natna pen Neurofibromatosis kici natna hi in ki at ta hi. Kum 12 aphak hun in khat vei kiat ngeizo hi. Ahih hang in natna beisiang kiukeuh zolo in tua aneih natna khangkik ahihi cihi. Koimah paikhia theilo in lupna tungah omcip ci hi.\nB. Chin State sung Project tuamtuam Tualsuak Company in sem khalo.\nChin state sung ah lampi bawlna, Leibawlna, Singno nam tuamtuam cii'n huan bawlna, Innhoih nono lam na te ah Tualsuak mite neihsa Company in sem kha lo in midang company te hong lut den uh cihi. Sum tampi bei sem na pi'n deih bangtak in hoihsak zolo kicihi. Tualsuak mi te neihsa Company in zong mi namdang te neih mahbang in mipil misiam Engineer nei in sem thei veve uh cihi. Tu ciangciang Chin State tualsuak mi neihsa nasem Company minthang kitamzak nailo hi.\nKum zalom 21 ah Inn hoih nono lam minthang Tedim khuapi ah Pu Tunta neihsa Company kiza kiaukiau pan hi. Hakha lam ah Mercy Par Company, Rung Company , Alpha & Omega Company, Chin Green Hill Company te minthang ta hi. Kumpi inn, ( Sang,Zato,Zum tuamtuam) Biakna inn cih te leh anei zawkdiak te in Tein 1000 pan in tein 7000 ciang innkhat ah Project Plan neita uh a namdang Company te lut in sem ta uh hi. Namdang Company pan in Aroma Rose Company, Power Seven Company, Shwe Tapyay Company, Champion Company min tuamtuam lut uh hi.\nC. Tu laitak Isreal khua hun.\nIsreal leh Palestine ah bawngnawi leh khuaizu tang in avui atang luangziahziah hi. Khuapi khat leh khat kisim kido uhhi. Thautang leh Bomb pan suahtak nading in dum thuk theithei to uhhi. Gaza kim om Primary siamsin sang te kikhak ta hi. Simh lam siamsin sang naupang te Zo lam ah siamsin nasang ah kituah sak uh hi. College leh University sangte kikhak hi. Gaza paina Meileng lampi kikhak cip ahih man in Isreal sumbawl sumhau nisim nasem te in bang mah sem theilo in om laitak uh hi.\nD. Bangaladesh gam ah Rohinya leh gammite nupa suah ding kikham\nBangaladesh gamsung ah Myanmar gampan in alutsim Rohingya te Bangaladesh gammi te tawh kiteeng in nupa suak thei loding cih thu 10 July in kumpi thuthang pan in tangko na om sak uhi. Thukhun na zuilo in palsat te Bangaladesh Immigration pan in thu ombang in man ding uh ci sawnsawn hi.\nE. 3rd Into Myanmar Telecoms & IT Summit 2014\n10-11 nih sung A 3 veina Into Myanmar Telecoms & IT summit khawmpi Park Royal Hotel ah bawl uh hi. Mitshubishi, Singapore Telecom , Japan cihbang kihel uhi. Gamsung kizopna ( Mel le Aw) lam nasep siammipil te, Bank lam pan thunei ulian te leh IT pan mipil misiam te kihel uh a, khat leh khat theihna kihawm uh hi. Tuaciangciang Mualgam ah phone line leh Internet line ngah hak mahmah lai hi.


url: =Thuhilhna na man siam hiam? :: ZOMI DAILY\nposted on 6 August 2015 at 6:49 pm Lomkholna: DavidTuang, News\n(1) Pasian’ hong thuhilhna\nPasian in lampi tuamtuam zangh mihingte hong thuhilh den hi. Hong itluat manin hong thuhilh hi-a, hong it lo hi leh hong thuhilh lo ding hi. “…Pasian in gimna tawh mite thuhilh a, khua a phawk theih nadingun gimna a zang ahi hi” (Job 36:1). Itna cingtaak zong a nei zolo mihingte nangawn in, ei bawlsa zong ahi lo, i neihsa ganhingno khat nangawn it ihih leh, eite hong nei, hong bawl Pasian in eite hong it loin om ding ahi hiam? Pasian’ hong thuhilhnate pen i siat nading leh amah i taisan nading hi lo a, ama lamah i kiheikik nading leh amah tawh i kinai semsem theih nading hizaw hi. Pasian’ hong thuhilhnate thupi san’in ama sungah a thak in ki-ap kik ding hi hang!\n“Pasian in a taii mite mi nuamsa hizaw ahih manin, Vanglianpa taiina thupi san in.” Job 5:17\n(2) Nu leh Pate’ hong thuhilhna\nNu leh Pate in zong, a tate uh gualtung tuang vabang pil dingin deih ciat uh ahih manin thuhilh tawntung uh hi. Nu leh Pate’ hong thuhilhnate pen i siat nading hi lo a, i hoih nading leh nuntak nuam i neih theih nading hi den hi. Nu leh Pate’ thuhilhnate awlmawh loin i om kha hiam? Thupi san’ loin i om kha hiam?\n“…Na pa’ hong thuhilhna hoihtakin zui inla, na nu’ hong thugente ngai in. Tua thuhilhnate in na gamtat hong hoihsak ding a, kizepna lukhu le kizepna khi bangin hong etlawmsak ding hi.” Paunak 1:8-9\n(3) Mi khatpeuhpeuh ii hong thuhilhna\nMi pawlkhat in itna leh deihsakna tak tawh hong thuhilh thei zel uh hi. Itna a om ciangin, deihsakna om thei pana, deihsakna nungah thuhilhna in zui thei pan hi. Hong mudah, hong langpan’te khawngin thu hong hilh ngeilo dinga, hong it/deihsak mite bekmah in thu hong hilh ding uh hi. Pasian zong ahi lo, i nu leh i pa, i u i nau zong ahi beeklo khat in, ei thu hong hilh cih pen heh ding leh a sia lama laak ding hipeuhmah lo a, lungdam mahmah ding hizaw hi. Kawl pau kawmpak le’ng, “Sii ta nar pen, way da nar,” i suaksak hetloh ding kisam hi.\n“Thuhilhna a mang mite a maa vang ding a, Topa a muang mite a lung dam ding hi.” Paunak 16:20\n– Thuhilhna man nop lohna pen, kiliatsakna ahi hi.\n– Thuhilhna man nop lohna pen, kipilsakna ahi hi.\n– Thuhilhna man nop lohna pen, haina ahi hi.\nKihilh napi-in a mang nuam lote bawlphat zawh nawn loh dongin kisia ding uh hi. Paunak 29:1\nLimtak ngai in! Kipuahpha zo nawn lo ding zah dongin na siat ding na ut kei leh, thu kihilhna cih limlim(Pasian’ hong thuhilhna, nu leh pate’ thuhilhna leh mi khatpeuhpeuh ii hong thuhilhnate) thupisan in nuntakpih sawm in!\nItna leh deihsakna lianpi tawh,\nPrevious: Tulaai Leitung Thuthang Tuamtuam Updates August 5, 2015\nNext: Lungdam kohna leh update na


url: =SIKHA PEN SAHING MAW, DAWI MAW. Agelh – Pu Thang Siangh - Laibu Saal\nHome > Thuluui/Articles > SIKHA PEN SAHING MAW, DAWI MAW. Agelh – Pu Thang Siangh\nSIKHA PEN SAHING MAW, DAWI MAW. Agelh – Pu Thang Siangh\nSIKHA PEN SAHING MAW, DAWI MAW.\nAgelh – Pu Thang Siangh\nNeutung aa kipan sikha tawh hong kikhem a, tudongmah kalau lai hi. Khuazing sungah gamtang leh kilawm ahih ciangin khuaziing kikihta mahmah hi. Sikha kihta khempeuh in khuazing kihta pahmawk uh hi. Leitung mihing aa piang khempeuh in sikha neilo omlo ding hi. Sikha pen misite kha hidingin ki-ummawh hi. Tuamanin sikha kici ahi hi.\nKa tangvalcilin Bu Lian Tual kiangah kahawh ngei hi. Ama tuahkhak sikha-thu hong gen pih pih hi. Laukawmkawm sitawh zaknop thei mahmah a, Dawwikheekhaa-in kangaai hi. Ama hong gente lakah,\nA galkap tumpih lawmte khat si hi. A zanhak nitaakin amah zong thukhual takin va-uap hi. Khua zaan semsem a, kuamah zankhak lo-in ciahciah uh hi. Zingsanglam 12:00 pawlin leengla amahguak omlai a, a lawmte zangiak ding vive nahi khong hi. Misipa lah khalaanglua kisa-in vok nawt zel, bawng khawng sial khawng patau-in kinawt ziahziah hi. Ciah lengbel hong zui ngeiingeii ding hitah, ci-in khalau mahmah hi.\nMeilah ciimlualo lomkhat dee-in ciahkhia hi. A meidet pen mitzel puakphakh phakh-in kuang zel hi. Meilah saangdet veva a, siphual panin laukhinsa-in paikhia hi. Lampi pen to mahmah a, Z [ zigzag ] daan a, kikha to ahi hi. Kawi thumna atun laitakin huihuut tawh aw-thum kihualvalvalin, " Lian Tuaal" ci-in sam hi. A meidet lah kiciat lo, puaklaplap-in mitzel kuangzel hi. Kawi lina ciangin, ama aw taktak tawh " lian tual, ha ha ha " hongcih ngawngaw ciangin, thuakzo nawnlo-in kamei detlai tawh lehdenin sialbawhsa-in katotai hi, ci hi.\nMualdawn a khapi suak in, a kongbiang dong na taan khin lela a, keelkong kankhat suah phei-in kongbuuk sung kidenna hi. " Kangaih gige leh puakdapdap aa hong delh ging kaza", ci hi. Kongbuuk bikha liahin kongvang zinglile hongin a et ciangin, khataangah tal-devangvangin hong lutphei takpi a, keelkong hong palphei hi. Kongkhak neukha a etna ding vangsakin napang hi. Kongbuuk kahlei sikin hong lutto zaza takpi zen a, kongkhak lawng dinga a kisak laitak, " Hawk" ci-in a phawn leh konglamah, dap,dap dap ci-in leengmang hi. Lau taktak ing ei, ci hi.\nSahing maw, Dawi maw, Sikha maw.\nNidangin Simzang khua Sangno [ Thangno ] tawh kikhawlin thucin-thutang kagengen uh hi. Ama gente lakah lamdang kasak khat hong gen leng. Simzang khua-ah Dawisa Siampi khat om hi. Kideihlua mahmah a, khuakiim khuapam in zang uh hi. Suangzangte khat in samin dawithoih uh hi. Siampute pen zukhum pen leh anlim neihsunsun kipia hi. Nilawh ci-in anlawhkhat, sikdam ci-in tuu, hei, tem khat peuhpeuh kipia hi.\nZu leh sa limtakin ne uh hi. Zukhum ahihmanin zu peenglopi-in nuasia ngamlo hi. Khua in zinnelh hi. Khuaziin madeuhin galgil panin sahang bangkhat hong leengkhia zeza a, aak kiphawng gawpin kawkeek ziahziah hi. A zon uh hangin bangmah ommeello zel hi.\nInnteekte in, " Zu zong peengta, pu ciah hoh o, kongzing gamla lua, " ci-in meilah bawlin ciahsak hi. Innliim laizang a kikoih beelpei sung a mei kicih pen a singkhuah kuang kiaukiau lai a, innteek ten lupsan hi. Naikhat sawtta ihmusip ding aa kipan laitakin, " Natuibuuk hong pia o, ciah tong ei," ci-in a paukhat za hi. Ih pu a ciah sawtta hilo maw, cihleh paikhia-in a et hangin kuamah mulo hi. Lumsuk dingin a kithawi leh tua bangmahin zaleuleu a, a etkik hangin kuamah mulo hi.\nSiampipa pen lam tawntungin sahing maw, dawi maw, sikha maw khat in zui-in khemkhem hih tuak hi. " Pasal khat minsial zakzak a kitom kaza uh hi," ci-in vagiah-omte in gen uh hi. Inn a tunloh ciangin khuazangin kithawi a, khuang tawh zam tawh thau tawh kuankhia uh hi. Tua sahang in zuizui a, lamphung panin bawh zel bawh zel hih tuak hi. Abawhna mun-4 bangah kimu hi. Atawpna ah mualbo pian lamkawi takah man hileh kilawm hi. A luang pen kaikawikawi a, a khangzang ngalbulo tungah nakoih hi. A khuttaklamah temtazum humsa-in nasi hi. A et ciangin a leii kipettan a, a mittang langkhat kikhelkhia hi. A khepi kipetliam hi, ci-in gen uh hi.\nA luangkan mihonte pen laulua uh a, nihnih thumthumin kikawisa-in om uh hi. Siluang kiim-um pilpel uh hi. Tua laitakin a paam meivaang batkhopna ah misipa kha, amasilh dialsipuan mah silhin ding mikhempeuh in mu hi. Asihma-in thupiang ding khempeuh kihil kholzo hi, ci uh hi. A bawngpi uh gamsungah sapi in petlum a, a leii kipettanin a mittang langkhat zong kikhel sese hi. Gancing naupangte in ganhon kiphawng thei zel hi, lau ung ci uh hi. Pasal thautawi khatta kikhelin zuisak uh hi. Thakhatin ganhon kinawtkek a, thau tawh a delh kawikawi hangin mulo uh hi. Ciahnuamin gan kaikhawm a a omlaitak un, siampupa pen suangpi tungah ama dialsipuan silh aa om mu uh hi.\nA sihkhit ciangin zong a kha laang mahmah a, a huansungah hamtomin taangtang ci uh hi. Akha paikhia lo hiding hi, ci-in um uh hi. Bawngkhat go-i biphuah khat zawngin guiphakik uh hi. Tua ciangin a meel amang kimu nawnlo hi, ci-in gen uh hi.\nZampite Nok Khan Pau.\nPauta kici Nok Khan Pau leh a khuapihte 4 tawh ka omkhawm ngei hi. Amaute pen Zampi hi-a gualnuam thei mahmah uh hi. Pauta zong pillah piltaklo, hai a gendingin lah haitaktak lo, kikholhpih dingin nuam mahmah hi. A neulai un aaigia baak dingin pai uh hi. Dawi ten kai a, mang hiau hi. A zong dingin khuazangin kihawkin kuan uh hi. Thaulawn tawh zamtum tawh kuan un, kuan un ci-in taangkoko uh hi.\nMipite in aaigia baakna kuam sungteng khuahto-in lumziahziah uh hi. " Pauta" ci-a a sap ciangin a paam diak ah " Hawi" ci-in nadawng hi. A sapkik ciangin gamlapi panin dawng leuleu hi. A awtna lam ngatin thau tawh kaap uh hi. " Manlangin khah un, " cia kitom tawh, a kapkap tawh, khasapna dawila sam aa khuangkhuang tawh kiciau ziazua hi. A sawt ciangin khuanawl a, sialleipi bulah na om hi. Denin nang koiah om, nang hong dawnglo na hiam, a cih ciangin, " nong nawkkha dekdek uh a, amau kakam hong humsak hi ," ci hi.\n" Kalawmte pen nuam thei mahmah, kalung leeng keei" ci ngaungau hi. Aiigia lak nongzon laitak un, khatpan hopih leh a tem tawh aaigia phung khat pheivaat hong thuah a, kalawmte saatkha dektakin lau lua uh hi, ci hi. Kaban langtuakah hong man a, hong lenpih vingveng hi, ci hi. Tu a Sialleipi min baakin tamveipi katung uh hi, Sialleimin duh mahmah uh, ci hi.\nDawite pen a khe vasakhe tawh kibang hi, a meel pen ngaihbaang thei mahmah uh hi, ci hi. A muk zong khatveivei mupimuk tawh hong kibang zelzel hi, ci hi. Tawlpikhat sung lungleengin thuumthuum hi.\nDawite in bang ne hiam, mihingsa ne hiam, singmin suangmin ne hiam? Vantung aa Manna moh mah nene theilai hiam kitheizo lo hi. Sikha leh dawi kibang kawikawi mai hi.Satan khuak pen thukmahmah a mihing guak zawh ding hilo hi. A ban zopding tampi om hi.\nZOMITE CIIN THUCIN-THUTANG. [ iii ]\nItem Reviewed: SIKHA PEN SAHING MAW, DAWI MAW. Agelh – Pu Thang Siangh Description: Rating: 5 Reviewed By: Cinpu Zomi


url: =Sawltak Tangthu 21 | Siantongluan.net\nSawltak Tangthu 21\nSawltak Tangthu 21 |\nAmaute tawh ka kikhen khit uh ciangin teembaw tawh paisuakin Kos tuikulh ka tung uh hi. A zing ciangin Rods tuikulh ka tung uh a, tua lai panin a zing ciangin Patara khua ka tung uh hi.\nTua lai panin Foenisia gamah a pai ding teembaw khat na om ahih manin tua teembaw tuangin ka pai uh hi.\nSaipras tuikulh a kigal muhna mun ka tun uh ciangin tua tuikulh leitaw lampang kantanin Syria gam lam manawhin ka paisuak uh a, Taia khua ka tun uh ciangin teembaw in a van puakte suah ahih manin teembaw tung pan ka tuakkhia uh hi.\nTua khua-ah ka kan uh leh thu um mi pawlkhat na om uh a, amaute kiangah nipikal khat sung ka taam uh hi. Jerusalem khua-ah Paul a pailohna dingin Kha Siangtho lamlahna tawh amaute in a gen uh hi.\nAmaute kiang panin ka ciahkhiat ding uh hun hong tun ciangin ka dingkhia uh a, a zite a tate uh tawh a vekpi-un khuanawl ciang hong zui uh hi. Tuipi gei ka tun uh ciangin khukdinin thu ka ngen uh hi.\nTua ciangin khatlekhat mangpha kikhakin teembaw tungah ka tuang uh a, amaute zong a inn uhah a ciah uh hi.\nTaia khua panin teembaw tawh pai-in Tolemais khua ka tung uh a, tua lai-ah thu um mite kiangah sun khat kulhin amaute tawh ka kiho uh hi.\nA zing ciangin ding leuleu-in Sisaria khua ka tung uh a, Pasian thu a hilh Filip inn-ah tungin tua lai-ah ka taam uh hi. Tuapa pen Jerusalem khua-a a kiteel mi sagihte sungah a kihel ahi hi.\nAmah in Pasian thu a hilh tanu-ngak li nei hi.\nTua lai-ah tawlkhat ka taam khit uh ciangin Judea gam panin Agabas min nei kamsang khat hong tung hi.\nKote kiangah amah hong pai-in Paul kawnggak hong laksak a, tua kawnggak tawh ama khut leh a khete a gakcip khit ciangin, "Kha Siangtho in, Jerusalem khuasungah hih bangin Jew mite in hih kawnggak neipa hencip ding a, Gentail mite khutsungah pia ding hi, ci hi," a hong ci hi.\nHih thu ka zak uh ciangin kote leh tua lai-a om thu um mite in Jerusalem-ah Paul a pailohna dingin ka thum uh hi.\nAhi zongin Paul in, "Bang hangin hih bangin kapin ka lungsim a tapkhapna dingin gamta na hi uh hiam? Jerusalem khua-ah khihcipna a thuakding bek hiloin, Topa Jesuh hangin a si ding ciangdongin a kithawisa ka hi hi," ci-in a hong dawng hi.\nThu ka genpihpih uh hangin hong mang zolo ahih manin, ka cihna ding uh thei nawnloin, "Topa deihna bangbang hi ta hen," ci-in ka omta uh hi.\nTua lai-ah tawlkhat ka taam khit uh ciangin ka vante uh kithawi-in Jerusalem khua a zuan dingin ka dinkhiat uh ciangin,\nSisaria khua panin thu um mi pawlkhat in zong hong zui uh a, ka tunna ding uh Mnason inn-ah hong paipih uh hi. Mnason pen Saipras tuikulh gammi hi a, sawt peka kipanin thu um mi a na hi khinsa ahi hi.\nJerusalem khua ka tun uh ciangin thu um mite in lungdam mahmahin a hong hopih uh hi.\nA zing ciangin James kiangah Paul tawh ka hawh uh a, tua lai-ah pawlpi upa khempeuh a na om uh hi.\nPaul in amaute hopih a, Pasian in amah Paul tung tawnin Gentail mite lakah na a sepna khempeuh a banbanin a cingtakin a gen hi.\nAma thugen teng a zakkhit uh ciangin a vekpi-un Pasian a phat uh hi. Tua ciangin Paul kiangah, "Sanggam aw, hih lai-ah na theih ding thu khat om hi. Hih lai-ah thu um Jew mi tampi tak om a, amaute in thukham nakzuih mahmah uh hi.\nGentail mite laka om Jew mi khempeuh tungah na thuhilhna, amaute in Moses thukham zuiloin, Jew ngeina zui nawnloin, a tate uh zong vun a atlohna dingun na thugente khempeuh, hih lai-a om Jew mite tungah kigen hi.\nHih lai nong tunkhitna thu amaute in pelloin zakhin ding uh ahih manin bangcih ding ihi hiam?\nTua ahih manin kong gen bangun gamta in. Pasian tungah thuciamna a bawl khinsa mihing li om hi.\nTua mite tawh va kipawl in la, a kisiansuahna uhah nang zong va kihelin, a sum beiteng khempeuh nangmah in sik in. A kisiansuah khit uh ciangin amaute in a sam uh met thei ta ding uh hi. Hih bangin gamta lecin a beisa huna nangma thu a kigente khempeuh a man khat zong omloin, nangmahmah zong Moses Thukham a zui na hihna thu mi khempeuh in hong thei ding uh hi.\nThu um Gentail mite tawh kisai-in ahih leh, amaute in milim biakna an khat peuhpeuh, sasi, leh a si kiluangkhiasak loin gawlmek-a kigo sate a nek lohna ding uh, leh numei tawh khialhna panin a kikepna ding uh hoih hi, ci-in thu khensatin lai ka khak khinzo uh hi," a ci uh hi.\nTua ahih ciangin Paul, a zing ciangin tua mi lite tawh va pai khawmin kisiansuahna a va bawl uh hi. Tua ciangin biakinn sungah amah va pai a, a kisiansuah hun sung uh a hun sawt ding tan, tua mi lite-a dingin biakna a kipiak ding ni a va zasak hi.\nTua ni sagih hunsung a bei dektak ciangin Asia gam panin a hong pai Jew mite pawlkhat in, biakinn sungah Paul a omna a mu uh hi. Amaute in mihonte sosuahin Paul man uh a,\n"Israel mite aw, hong huh un. Mun khempeuhah thu hilh kawikawi-in, Moses Thukham, leh hih biakinn langpangin mi khempeuh kiangah Israel mite a hong gensiapa ahi hi. Tu-in Gentail mite nangawn biakinn sungah hong paipihin hih biakinn siangtho a ninsak hi," ci-in a awng uh hi.\n(Hih bang a cih theihna uh pen khua sungah Paul leh Efesa khuami Trofimas a kikhawl mu uh a, Paul in biakinn sungah tua mipa a lutpih a sa kha uh ahi hi.)\nTua ciangin hih thu in khuasung khempeuh hong zel a, mite hong tai-in hong kikhawmin Paul man uh a, biakinn pualamah kaikhia-in, biakinn kongkhakte a khakpah uh hi.\nMihonte in Paul that dingin a kithawi laitakun Jerusalem khuasung buai mahmah hi, ci-in Rom galkapmangpa kiangah thu na kipuak hi.\nGalkapmangpa in zong thakhatin galkapbute leh galkapte samin mihonte lak a va kidenna uh hi. Mihonte in galkapte tawh hong pailam a muh uh ciangin Paul a sat nawn kei uh hi.\nPaul kiangah galkapmangpa hong pai-in man a, sikkhau nih tawh Paul a khihna dingun thu a pia hi. Tua ciangin, "Hih mipa kua hi a, bang gamta ahi hiam?" ci-in a dot ciangin,\nmihonte sung panin pawlkhat in thu khat genin, pawlkhat in adang khat a gen hi. Mihon kibuai lua a, bang teng taktak hiam, cih theikhia zolo ahih manin galkap inn-ah a paipihna dingun a mite thu a pia hi.\nGalkap huangsung lutna kahlei a tun uh ciangin mihonte in nehcip lua uh ahih manin galkapte in Paul laamto-in a paipih uh hi.\nBang hang hiam cih leh mihonte in hong nungzuihin, "Amah that un," ci-in a awng uh hi.\nAmaute in galkap huangsungah Paul a lutpih dektak laitakun Paul in galkapmangpa kiangah, "Nang tung thu tawmkhat kong genthei ding hiam?" ci-in a dot ciangin galkapmangpa in, "Grik pau siam hilo na hi hiam?\nTua ahih manin tu-ma lamin kumpi lehdo dingin mihing tul li tawh gamsungah a pai Egypt mipa hi buang kei ni teh maw?" a ci hi.\nPaul in, "Kei pen Silisia gam Tarsas khua-a suak Jew mi ka hi a, khua thupi sungah a teng mi ka hi hi. Nong hehpihna-in hih mihonte tungah thu hong gensak in," a ci hi.\nGalkapmangpa in zong thu a gending phal ahih manin kahlei cial tungah Paul ding a, mite a gamdaihna dingin a khut a van hi. Mite a gamdaih khit ciangin Paul in Hebru pau-in mite tungah thu gen a,\nTedim Lai Siangtho / Laibu: Sawltak Tangthu 21


url: =Ukcipna leh kizop kikawmna :: ZOMI DAILY\nposted on 28 December 2018 at 11:12 am Lomkholna: News, Paukhatsuan, Zomi\nDictatorship ki-ukzia a kici Communism, Fascism, Socialism cihte ah communication hoihlua leh mipi in thu theibaih, thu kizabaih ahihman in ki-ukcip zolo hi. Tua ahihman in mipi’ khantohna leh khuamuhna, pilna leh ciimna a hithei zahzah a mekcip theihna ding in communication peuhmah nakpitak control kul a, a hoihlo theithei ding a a vaihawm uh akul ahi hi.\nTuahang in Newin’ hun sung Socialism tawh ki-uk Kawlgam ah tuitung, leitung, vantung leh huihlak kizop kikawmna peuhmah ahoih a gina khat beek omlo hi. Newin’ hun beikhit galkapte’ ukcip hun sung mahmah in zong leitung khantohna khamzawh dalzawh ding hilo theihsa gige hi napi, galkap ukpite thuneihna nuai ah fax, telephone a kipan internet, email, facebook/ social mediate, viber/ whatsapp cih communication tools khantohna pen nakpitak control uh ahihman in kiziakai mahmah hi.\nMite in hih communication hoih tungtawn in khantohna leh hamphatna bangzah om cih theitel lua mahmah uh ahihman in a hoih semsem ding hanciam in thapia uh a, mi tampi mah in hauh lawh, nopsak lawh, khantoh lawh, pil lawh, siam lawh himah leh enbel i muhna a tuampi khat hilai hi.\nA hoihna tampi a om mahbang in a zangkhialte’ ading in zong siatna lam ah tunbaih mahmah bel hi bilbel hi.\nBangbang ahi zong in leitung lehpei ni ci ihih kei buang leh hih khantohna lehkaih zawh ding thu hilo a, khaktan theih ding thu hilo ahihman in zatloh ding kigen a kikham bawl sang in zatdan ding kihilh a kimakaih ding lunggulh huai zawtham ding in ka um hi.\nDictatorship kimakaih zia zui in, Mite’n eisang thu a theihzawk khak ding, a pilzawk khak ding i patauh a mekcip, khaktan leh kham ding i hanciam sang, amau sang a pilzaw, a theizaw toto ding in en na hanciam lel lehang hoihzaw ding hi.\nTua pen mikhempeuh ading in meetna leh hamphatna a piangsak hizaw ding hi. Pau Khat Suan\nPrevious: Malaysia, Setia Alam ah damiah mi 3 te’n mi 1 asat huan laitak uh Video kikhahkhia\nNext: A manpha Numei te ~ Pau Tun Thang


url: =MOSES NUNTAK NA LEH A MAKAIH ZIATE. By ~ Jeffrey Lian - Laibu Saal\nHome > Thuluui/Articles > MOSES NUNTAK NA LEH A MAKAIH ZIATE. By ~ Jeffrey Lian\nMOSES NUNTAK NA LEH A MAKAIH ZIATE. By ~ Jeffrey Lian\nMOSES NUNTAK NA LEH A MAKAIH ZIATE.\nBy ~ Jeffrey Lian\nPasian in Moses Israel te makai dingin asaplai takin (Paikhiatna 4:11) “Moses in kakam pau ol-in ka pau awk hi” ci hi. Topa Pasian in dawng a, kua in mipa kam bawl ahi hiam? Kua in amah pau thei losak, bilngongsak, musak, mitawsak ahi hiam? Kei mahin nathu genna-ah kong huhding a, na thugen ding nang kong hilh ding hi” ci hi. Ahih hangin Moses in, Oh Topa aw, hong thum ing, midang khat sawlzaw in” ci lai hi. Pasian leh Moses maitang kituahin akiho uh kammal te i-et ciang Moses a utlo pi Pasian in tavuan hongla ning lunghimawh ken cih na ahi hi. Moses Israelte makai dingin utvetlo ahihna teltakin Pasian mai ah gen hi.\nHih thu, Moses mawhna lianpi, pen lungngai kawmin Piancil-Thuhilh kikna simleteh nangzong dotna lianpi ahih lam na muding hi. Pasian in Moses leh Aaron tungtawnin Israel mite Pharaoh khutsungpan inpai khiatpih in lampi (Sehnel gamsung) ah gilkialna, tuiduhna, launa, leh haksatna tuamtuam nisim in tuak uh hi.\nMakai leh Mawhna\n“Na gam vaan sung uh ni sawmli, nikhat ciangin kum khat, note in na mawh na uh kum sawmli sung na thuak ding uh a, keima lungkim lohna na thei ding uh hi’ aci hi” (Gam: 14:34). Israel te in Pasian mai-ah mawhna neikei zenzen le uh, ni sawmli sungin’ Egypt pan in Canaan tungding cihna hi. Ahizongin Moses leh Israel mite in Egypt panin Canaan gamdong kum 40 nisa, gilkial, tuiduhna leh launa te a thuak khit uhteh tungpan uh hi. Moses Pasian in Mt. Sinai ah asap (Pai: 19) sungin Israelte in milim biakding in nabawl uh hi. Pasian in Moses kiangah kuamah (Aaron simloh) hongtunpih token cisawnsawn a, amaubek nusia sak napin, milim abiak uhteh (Pai: 32-33) makai Moses mahlungkham sak veve hi. Pasian in hongtonpih token ci ahih leh’ Israel mite tavuan nala leh kilawm hi. Pasian in ci hi, “Tua ahih ciangin tu-in amaute tungah ka sinso-in amaute ka beisak theih nadingin kei guak hong omsak in.” (Pai 32:10)\nPasian in Moses Sinai mualtungah amahbek samto in ama omloh kala Israel te mawhna ah Moses dahin kapin om hi. Pasian in Moses omloh kalin tavuan nala leh kilawm hi ahangpen Pasian in kuamah hong tonpih ken ci hi. Tua ami te mawh na hangin Moses mahin Pasian ma-ah kunin thuum in a omteh Pasian in asutsiatding kimlai susialo sam hi. Egypt kumpi paphal na tawh Israel te apaikhia hilo hi (Pai 14:5) ah, “Mite tai khinzo hi, ci-in Egypt kumpipa kiangah akigen ciangin… tua ahih ciangin amah (Faro) in a leeng kithawisakin ama galkapte… tawh delh uh a, ci hi. Topa’n Faro lungsim khauhsak kik kik in akal ah Moses in luthuak mawk hi.\nMoses Mawhna lianpi leh Canaan gam alut lohna\nLaisiangtho thuciam luisung ah atelhak penpawl hidingin, hih Moses mawhna kigen hi. Ahangpen mawhna lian hikei leh kilawm hi. Ama mawhna lianpi bang ahia? Pasian in tavuan kongla ding, kampau nakisap leh dangnal Aaron om hi, vanliatna anei kei na Topa Pasian hi ing ci hilo hiam? Moses ama utna tawh khualzin hilo hi. Pasian in asawl lai inzong a utlo pipi mah Pasian in kong ompihding hi acih ciangin apaipan ahi hi. Tua ahileh Pasian sawlna sunga atuah te amah kimawhsak thei ding ahiam? Cikha ding hi hang. Tua hangin hih Moses mawhna lianpi cihpen biblical scholars tampi takten zongtel haka sak uh thukhat ahi hi.\nPasian in ama mi, Moses tungah teltakin genkhol hi. (Thuhilhkikna 32:48-52) vs 49 “Jerikho gallam, Moab gam sungah a om Nebo Mual, hih Abarim mualtungah kahto in. A neih dingun Israel mite tungah ka piak Canaan gam gal et in.” “A neih ding uh” cih ciang ama ading hilo cih kitel lua mahmah hi. Vs 50 “Hor Mual tungah na sanggampa Aaron si-in a mite kiangah a kigawm bangin, na kahtohna mualtung ah si-inla, na mite kiangah pai-in kigawm in.” vs 51 “Banghang hiam cih leh Zin gam, Kadesh khua gei-a Meribah tui phual, Israel mite lakah keimah nong upna na siasak a, Israel mite lakah a siangtho-in kei nong zahtak kei hi.”\nPasian in Moses Canaan gam alutsak lohding zahin bang mawhna nei hiam icih leh Zin gam, Kadesh khua a nongzahtak kei hi” ci hi. Tua Zin gam Kadesh khua ah bangthu piang hiam cih lunglut huai kasa a kei mimal lunglut natawh Laisiangtho sungah kasim kik kik ciangin Pasian hehna alianlua hiding hiam? Kaci zel hi. (Gam 20:1-13) sung i-et teh Israel mite tuidawn ding neihloh nahang na hi hi. Tuidawn ding omlo in a omna khua, Kadesh lah sehnel gam ahihteh tuilak nading omlo ahi hi. Tuabanglak ah Israel mite in Moses leh Aaron kiangah dawnding tui hongpia un’ acih takciangun vs 10 “Moses leh Aaron in suangpi mai-ah mihonte kaikhawmin amah in amaute kiangah, “Tu-in za un, a lehdo mite aw; hih suangpi panin note ading tui hong phulkhiasak ding ka hi uh hiam?”- Moses in suang sungpan in tuiphul khiadingin umlo hi. Hoihtakin observation bawlleteh, question mark tawh Moses leh Aaron in Israel te dawn hi. Hibang thupiang thei ding ahi hiam? Suangsungpan tuiphul khiangei ahi hiam? Hihbangin nong khelbawl uh ci a, Moses leh Aaron aheh na uh ahi hi. Hihpen Pasian in Piancil pan Thu hilhkikna dongah gen kikkik ahihman in Pasian lung kimhet lo hi.\nMoses makaih ziapen a olhet lo makaihna ahi hi. Ahangpen tulai hun a makai te tawh ki-enkak leng, Moses makaihna ah bangmah resource (vanzatding) omlo pi a makaih ahi hi. Tuhun makaih na ah resource kicingin kipia mahta leh kilawh cingzo lo zaw mawk hi. Moses Canaan gam atan’lawh napen ama khialhna hang hilo zaw in Israel mite khialhna ahih kei leh uplahna hang ahi hi. Israelte’ adingin zong mawh na lianpi kicithei lua lo hi, ahangpen tui-omlo a, dangtakna pen mihing, ganhing te kisap ngeina hi a, tuiduh napen mawhna zong hiding hiam? Cih huai mahmah hi. Moses leh Aaron inbel tuiduh nailo hileh kilawm hi. Bangbang aizongin Moses te unau Israel mite hangin angah ding uh hamphatna, Canaan gam alutzo lo suak mawk hi.\nZomi leh Makai\nThu-um, ei Christian te adingin Laisiangtho sungah etteh ding makai siam Pasian zat mitampi om hi. Tuate lakah alawhcingpen, sawt amakaih pen, leh akilim gen makai pen Moses hikha ding hi. Moses makaih Israel tebel Pasian teeltuam ngiat minam ahihman in angtanhuai leh zong Pasian mi ahih uhteh Pasian in tavuan laksak zawdeuh ahihman in tulai thu-umlo, minam tuamtuam kigawm khawm makaih dingbel awllo ding hi. Moses makaih na ah resource bangmah kipia lo makaih na hi a, ahizongin minam khat, Israel mitebek ahihteh kilungtuah na, unity bel omleh kilawm kasa mahmah hi. Ahizongin Pasian mihi napi’n milim biaklam ah taidek zel uh a, uplah nahangtawh haksatna tuakzelzel uh hi.\nMinam makai khat adingin Moses makaihzia etteh ding tampi omleh kilawm kasa hi. Keibel minam makai ngei hikei ing’ in ahizongin Moses pen Israel minam te makaih ahihteh Canaan gam Israel te atuntheih nadingun Moses leh Aaron tungah kinga hi. Pasian in Moses leh Aaron kiangah genkhol a, nobel kongciam sa gam lut kei nucin’ amau luah nading gam atuntheih nang un ka thuciam/kham te tua bang in na hilhding hi ci denden hi. Ei hileng keizong kalut nang hilo thadah si e cikha ding hi hang. Moses pen angsung enhetlo makai pi khat ahih lam kimu khia mawk hi. Banghang hiam cihleh ama angsungbek akhual hileh Israel mite Canaan gam alut theih nadingun makai nuam hetlo ding hi. Aciil lai in bel, ka kampau ol, makai siam hikiang ci in bel nial hi. Ahizongin Egypt pan akipat khiatzawh uh Moses in Pasian kiangah ken makai nuamnawn kiang nami, Israel te haksa lua cingei lo hi.\nMinam makai ahih leh Canaan gamlut cih thadah, ama kaih mite adingin anuntak na Pasian mai, mimai ah apiakhia ngam, Moses bang kisam mawk hi hang. Gam leh minam makai te in Moses leadership style zangthei in, zang ngam hileng minam te’n hamphat lawh ding in ka um hi. Makai pawlkhat te khansih, khantom in hong nusia thei pahpah hi. Mipi ten’ kitel banlo in asihna uhpen tua asephang, amawh khak hang, asepkhial mancihbangin kimu thei hi. Ataktak in makai sawt nungta lote pen bangteng semkhia uh hiam? Cih enleng ettak mahmah dingin ka um hi.\nBible studies neihna sungah Moses thupi kasak na leh Pasian tawh akizop nate uh lamdang sa in, khatveivei ciang Pasian in Moses thah sawm, asih ding genkhol, cihbang kamuh ciang hih Moses ama ut hizenzen lo, Pasian in asap, ama na asem Moses banghangin Canaan gamlutsak lo hiam? Cih kei leh kei kangaihsutna te leh Moses makaih zia a etteh huai makaihzia hi cih phawk ka hih man in honghawm sawn hi ing. Mipi te mawh apuaksak zote makai siam in kaciam teh hi. Moses zong Israel te mawhna khempeuh hangin Canaan gamlut lohlawh in ahizongin tuni ciang kigengen lai hi.\nAsim mimal tunga lungdam!\nfrom: jeffrey Pau Do Lian lianjeff@gmail.com [zominam] <zominam@yahoogroups.com>\nto: "ZomiDaily.com" <zomidaily@gmail.com>,\ndate: Wed, Dec 20, 2017 at 9:15 AM\nsubject: [ ZOMI NAM ] Moses leh Makaihzia\nmailing list: zominam@yahoogroups.com\nDr. Pau Do Lian Pasian Thu Thuluui/Articles\nItem Reviewed: MOSES NUNTAK NA LEH A MAKAIH ZIATE. By ~ Jeffrey Lian Description: Rating: 5 Reviewed By: cinpuzomi